Naxçıvan-Təbriz-Tehran-Məşhəd sərnişin qatarı fəaliyyətə başlayıb - AZƏRTAC – Azərbaycan Dövlət İnformasiya Agentliyi\nNaxçıvan Muxtar Respublikası Ali Məclisinin mətbuat xidmətindən AZƏRTAC-a bildirilib ki, Naxçıvan Muxtar Respublikası Ali Məclisinin Sədri Vasif Talıbov tədbirdə çıxış edərək deyib: 2016-cı il fevralın 23-də Tehran şəhərində “Azərbaycan Respublikası hökuməti ilə İran İslam Respublikası hökuməti arasında Azərbaycan və İran dəmir yollarının əlaqələndirilməsi haqqında” Saziş imzalanmışdır. İki dost və qonşu ölkə arasında əlaqələrin daha da dərinləşməsinə yönəlmiş həmin sazişə əsasən bu gün Naxçıvan-Təbriz-Tehran-Məşhəd sərnişin qatarı fəaliyyətə başlayır.\n“Naxçıvan-Təbriz-Tehran-Məşhəd sərnişin qatarının fəaliyyətə başlaması dövlətlərarası və xalqlararası münasibətlərimizin daha bir inkişaf göstəricisi kimi məmnunluq doğurur. Eyni zamanda sərnişin qatarının fəaliyyəti insanlarımızı bir-birinə daha da yaxınlaşdıracaq, gediş-gəliş artacaq, turizm və humanitar sahədə əməkdaşlıq genişlənəcəkdir”, - deyən Ali Məclisin Sədri Naxçıvan-Təbriz-Tehran-Məşhəd sərnişin qatarının xeyirli-uğurlu olmasını arzulayıb, təşkilatçılara və əməyi olanlara təşəkkürünü bildirib.\n“Azərbaycan Dəmir Yolları” Qapalı Səhmdar Cəmiyyətinin sədri Cavid Qurbanov çıxış edərək deyib ki, Ümummilli Liderimizin əsasını qoyduğu inkişaf xətti bu gün ölkəmizdə davam etdirilir. Azərbaycan Respublikasında digər sahələrlə yanaşı, dəmir yolu şəbəkəsi də yenidən qurulur, bu sahədə müasir texnologiyaların tətbiqi sürətləndirilir. Hazırda ölkəmizdə dəmir yolunun inkişafı ilə bağlı bir sıra layihələr həyata keçirilir, beynəlxalq əməkdaşlıq genişləndirilir. Naxçıvan-Təbriz-Tehran-Məşhəd sərnişin qatarı da bu sahədə görülən işlərin davamıdır.\nİran İslam Respublikasının rabitə və informasiya texnologiyaları naziri, hökumətlərarası komissiyanın həmsədri Mahmud Vaezi sərnişin qatarının fəaliyyətə başlaması münasibətilə təbriklərini çatdıraraq deyib ki, son illər Naxçıvan Muxtar Respublikası hərtərəfli inkişaf edib. Bu inkişaf Azərbaycan-İran ikitərəfli münasibətlərinə də öz töhfəsini verməkdədir. Ötən əsrin 90-cı illərində Naxçıvanda əsası qoyulan ikitərəfli əlaqələr bu gün müxtəlif sahələrdə davam etdirilir. Hökumətlərarası iqtisadi əməkdaşlıq komissiyası çərçivəsində həyata keçirilən layihələr Naxçıvan Muxtar Respublikasını da əhatə edir. Naxçıvan-Təbriz-Tehran-Məşhəd sərnişin qatarı İran və Azərbaycan arasında dostluq qatarı olacaq, əlaqələri daha da genişləndirəcək, turizm və iqtisadiyyatın bir çox sahələrində səmərəli əməkdaşlıq qurulacaqdır.\nİran İslam Respublikasının Dəmir Yollarının baş direktoru Səid Məhəmmədzadə çıxışında diqqətə çatdırıb ki, Naxçıvan-Təbriz-Tehran-Məşhəd sərnişin qatarı ölkələrimiz arasında dəmir yolu nəqliyyatının inkişafı sahəsində həyata keçirilən tədbirlərin davamıdır. Bu layihənin həyata keçirilməsi hər iki tərəfdən gediş-gəlişin artmasına, gələcək əməkdaşlıq imkanlarının genişləndirilməsinə səbəb olacaqdır.\nSonra yeni yaradılmış keçid rejim zonasına və sərnişin vaqonlarına baxış olub. Bildirilib ki, Naxçıvan və Culfa sərnişin vağzalı binalarında gömrük, miqrasiya, sərhəd buraxılışı və viza xidmətlərinin həyata keçirilməsi üçün zəruri şərait yaradılıb. Sərnişin qatarının fəaliyyətə başlaması üçün Bakı şəhərindən hər biri 36 yerlik kupe tipli 3 müasir sərnişin vaqonu gətirilib. Naxçıvan-Təbriz-Tehran-Məşhəd sərnişin qatarı həftədə 2 dəfə yola düşəcək və il ərzində 12 min sərnişin daşınacaqdır. 40 İsveçrə frankı olan gediş haqqı biletin satış tarixində İsveçrə frankının manata olan məzənnəsi ilə müəyyən ediləcəkdir. Naxçıvan və Culfa dəmiryol stansiyalarında biletlərin satışı təşkil olunub.\nNaxçıvan Muxtar Respublikası Ali Məclisinin Sədri Vasif Talıbov, Azərbaycan Respublikasının iqtisadiyyat naziri Şahin Mustafayev və İran İslam Respublikasının rabitə və informasiya texnologiyaları naziri Mahmud Vaezi biznes forumda iştirak ediblər.\nNaxçıvan Muxtar Respublikası Ali Məclisinin Sədri Vasif Talıbov çıxış edərək deyib: Bu gün Naxçıvanda Azərbaycan-İran Biznes Forumu öz işinə başlayır. Ölkələrimiz arasında əlaqələrin inkişaf etdirilməsinin vacib elementi olan bu cür görüşlərin, işgüzar forumların keçirilməsi artıq sistemli xarakter almışdır. Son illər nümayəndə heyətlərinin qarşılıqlı səfərləri, keçirilən biznes sərgilərində hər iki tərəfdən sahibkarların iştirakı əlaqələrin inkişafında yeni mərhələnin əsasını qoymuşdur. Təkcə 2016-cı ildə İranla Naxçıvan Muxtar Respublikası arasındakı Culfa və Şahtaxtı keçid məntəqələrindən hər iki tərəfdən 450 minə yaxın vətəndaş istifadə etmişdir.\nQeyd olunub ki, ticarət-iqtisadi əlaqələrin genişlənməsinin nəticəsi olaraq Naxçıvandan İrana müxtəlif sənaye və ərzaq məhsulları, elektrik enerjisi ixrac olunur. Öz növbəsində İrandan da ərzaq, tikinti məhsulları və digər mallar alınır. Şübhəsiz ki, ticarət-iqtisadi əlaqələrin genişlənməsində sahibkarların müstəsna rolu vardır. Biznes forumda hər iki tərəfdən sahibkarların iştirakını nəzərə alaraq bildirmək istəyirəm ki, sahibkarların qarşılıqlı əməkdaşlığı üçün burada geniş imkanlar vardır.\nAli Məclisin Sədri Naxçıvanda keçirilən biznes forumun Azərbaycan-İran əlaqələrinə öz töhfəsini verəcəyinə əminliyini bildirib, forum iştirakçılarını və qonaqları salamlayıb, təşkilatçılara təşəkkür edib.\nAzərbaycan Respublikasının iqtisadiyyat naziri, hökumətlərarası komissiyanın həmsədri Şahin Mustafayev çıxış edərək deyib ki, Azərbaycan-İran iqtisadi əlaqələri ilbəil genişlənir. Siyasi və iqtisadi sahədə əlaqələrin inkişafı həyata keçirilən birgə layihələrdə öz əksini tapır. Ölkələrimiz arasındakı ikitərəfli münasibətlərdə Naxçıvan Muxtar Respublikası da yaxından iştirak edir. Hər iki tərəfdən iş adamlarının Naxçıvanda keçirilən Azərbaycan-İran Biznes Forumuna böyük maraq göstərməsi məmnunluq doğurur. Naxçıvan Muxtar Respublikasında yaradılan müasir infrastruktur, iqtisadiyyatın müxtəlif sahələrinin inkişafı istiqamətində görülən işlər sahibkarlar üçün hərtərəfli şərait yaradır. Şahin Mustafayev biznes forum iştirakçılarına uğurlar arzulayıb.\nİran İslam Respublikasının rabitə və informasiya texnologiyaları naziri, hökumətlərarası komissiyanın həmsədri Mahmud Vaezi bildirib ki, Azərbaycan-İran əlaqələri qədim tarixə və ortaq dəyərlərə əsaslanır. Xalqlarımız arasında mənəvi bağlılıq vardır. Bütün bunların nəticəsində isə dövlətlərarası münasibətlərimiz, dostluq və qardaşlıq əlaqələrimiz ilbəil genişlənir. Naxçıvan Muxtar Respublikası Azərbaycanın əsas hissəsindən ayrı düşüb və blokada şəraitində yaşayır. Ona görə də İran Naxçıvanla əlaqələrin inkişafına mühüm əhəmiyyət verir. İranın yaxın vilayətləri ilə Naxçıvan arasındakı əməkdaşlıq məmnunluq doğurur. İş adamlarının bu işdə yaxından iştirakına mühüm əhəmiyyət verilir. Mahmud Vaezi biznes forumun iş adamları arasında yeni imkanlar açacağını bildirib, bundan sonra da sahibkarların qarşılıqlı fəaliyyətinə dəstək veriləcəyini qeyd edib.\nSonra tədbir iştirakçıları Biznes Mərkəzdə Naxçıvan Muxtar Respublikasının sosial-iqtisadi inkişafından bəhs edən sərgiyə baxıblar. Muxtar respublikada fəaliyyət göstərən sənaye müəssisələri və istehsal olunan məhsullar haqqında ətraflı məlumat verilib. Naxçıvanlı sənətkarların əl işləri, nümayiş olunan xalçalar və rəsm əsərləri də maraqla qarşılanıb.\nSərgi ilə tanışlıqdan sonra sahibkarlar arasında ikitərəfli görüşlər keçirilib, qarşılıqlı əməkdaşlıq imkanları müzakirə olunub.\nNaxçıvan Muxtar Respublikası Ali Məclisinin Sədri Vasif Talıbov Naxçıvanda Azərbaycan-İran hökumətlərarası iqtisadi əməkdaşlıq komissiyasının 11-ci iclasının öz işini davam etdirməsini ikitərəfli əlaqələrin inkişafının daha bir göstəricisi kimi dəyərləndirib, aparılan müzakirələrin nəticəli olacağına əminliyini bildirib.\nAli Məclisin Sədri hökumətlərarası komissiyanın işinin uğurlu və nəticəli olması sahəsində göstərdikləri səylərə görə Azərbaycan Respublikasının və İran İslam Respublikasının prezidentlərinə hörmət və ehtiramını bildirib.\nAzərbaycan Respublikasının iqtisadiyyat naziri Şahin Mustafayev son 3 ildə ölkələrimiz arasında keçirilən tədbirlərdən danışıb, bu dövrdə hökumətlərarası komissiyanın iclaslarının səmərəli olduğunu qeyd edib. Şahin Mustafayev əlaqələrin bundan sonra da uğurla davam etdiriləcəyini bildirib, komissiyanın 11-ci iclasının yekunu olaraq imzalanan protokolun əhəmiyyətini diqqətə çatdırıb.\nİran İslam Respublikasının rabitə və informasiya texnologiyaları naziri Mahmud Vaezi komissiya çərçivəsində bir çox müzakirələrin aparıldığını bildirib, Bakıda və Naxçıvanda Azərbaycan-İran biznes forumlarının keçirilməsinin komissiyanın işinə töhfə verdiyini vurğulayıb. Nazir biznes forumlarda iranlı sahibkarın iştirak etdiyini diqqətə çatdırıb və bütün bunların əməkdaşlıq üçün yeni istiqamətlər açacağını qeyd edib.\nSonra Azərbaycan Respublikasının iqtisadiyyat naziri, hökumətlərarası komissiyanın həmsədri Şahin Mustafayev və İran İslam Respublikasının rabitə və informasiya texnologiyaları naziri, hökumətlərarası komissiyanın həmsədri Mahmud Vaezi Azərbaycan Respublikası ilə İran İslam Respublikası arasında iqtisadi ticarət və humanitar sahələrdə əməkdaşlıq üzrə Dövlət Komissiyasının 11-ci iclasının yekun protokolunu imzalayıblar.\nProtokola əsasən hər iki ölkə arasında ticarət, iqtisadiyyat, sərhəd, sənaye, enerji, su məsələləri, nəqliyyat, dəmir yolu, rabitə, mədəniyyət və turizm, səhiyyə, kənd təsərrüfatı, sosial müdafiə, elm, təhsil, gənclər və idman sahələrində əməkdaşlığın genişləndirilməsi nəzərdə tutulur.\nAraz çayı üzərində Ordubad-Marazad\nSu Elektrik Stansiyası tikiləcəkdir\nAzərbaycan Respublikası ilə İran İslam Respublikası arasında əldə olunmuş qarşılıqlı razılaşmaya əsasən Araz çayı üzərində derivasiya tipli Ordubad-Marazad Su Elektrik Stansiyası tikiləcəkdir.\nHəmin gün İran İslam Respublikasının rabitə və informasiya texnologiyaları naziri, hökumətlərarası komissiyanın həmsədri Mahmud Vaezi və onun rəhbərlik etdiyi nümayəndə heyətinin Naxçıvan Muxtar Respublikasına səfəri başa çatıb.\nNaxçıvan Muxtar Respublikası Ali Məclisinin Sədri Vasif Talıbov Culfa gömrük-keçid məntəqəsində İran İslam Respublikasının rabitə və informasiya texnologiyaları naziri Mahmud Vaezini yola salıb.\nAZERTAG.AZ :Naxçıvan-Təbriz-Tehran-Məşhəd sərnişin qatarı fəaliyyətə başlayıb


Ramazan ayı – özünütərbiyə üçün idman meydanı » Ahlibeyt.ge\nAhlibeyt.ge » İslam elimləri » Ramazan ayı – özünütərbiyə üçün idman meydanı\nTarix: 14-05-2019, 10:24\nBizim yerinə yetirdiyimiz bütün ibadətlər və şəri təkliflər, həqiqətdə, tərbiyə vasitələridir, kamil olmağımıza xidmət edir, idman və məşqdir. Əgər siz idman etməsəniz, cisminiz zəifləyəcək, gücünüz azalacaqdır.\nƏgər cisminizin güclü və yaraşıqlı olmasını, qüdrət və istedadlarınızın çiçəklənməsini istəyirsinizsə, mütləq idmanla məşğul olmalısınız. (Ruh da belədir.) Namaz da idmandır. Oruc da idmandır. İnfaq və yardım da idmandır.\nGünahlardan çəkinmək də idmandır. İnsanlara qarşı xeyirxahlıq da idmandır. Bu idmanlar sayəsində ruh gözəlləşir, güclənir və kamilləşir. Bu idmanlarla məşğul olmasaq, zahirimiz gözəl görünsə də, batinimiz kiçiləcək, qüsurlu olacaq və eybəcərləşəcək.\nYalan danışmayasan, mömin insanları bəlaya salmayasan, sadə qəlbliləri aldatmayasan, müsəlman qardaşları və İslam camiəsinə qarşı hiylə işlətməyəsən, pislik etməyəsən, pis fikirləşməyəsən, iftira yaxmayasan, tərəzidə əskik satmayasan, əmanətdar olasan.\nRamazan ayında yeyib-içməkdən, nəfsi və cinsi istəklərdən çəkinməklə oruc tutan insanın dili, gözü, qulağı və bütün əzaları da oruc olmalı, özünü Allah-Taalanın hüzurunda hiss edərək günahlardan çəkinməlidir.\nƏziz bacılar və qardaşlar! Bu fürsətdən layiqincə bəhrələnək. Ramazan ayı Allaha yaxınlaşmaq və kamala yetmək, çirkinliklərdən çəkinmək və günahlardan paklanmaq üçün olduqca qiymətli bir fürsətdir. Bu aya məxsus dualar bir fürsətdir.\nBu ayda tövbə və istiğfar etmək bir fürsətdir. Məbada bu fürsətləri əldən verək. Bu Ramazan ayının hər günü, hər saatından layiqincə istifadə edək. Mən namazqılan qardaşlara və bacılara, məxsusən, gənclərə tövsiyə edirəm ki, bu ilahi rəhmət baharının qədrini bilin, istiğfar edin, Allah qapısına üz tutun, cismani, ruhani, fikri və qəlbi günahlardan tövbə edin.\nAllaha üz tutan, Onun dərgahında günahlarını etiraf edib bağışlanma diləyən camiə nurani bir camiədir və buna görə də Allah-Taala xeyir-bərəkətlərini həmin camiəyə nazil edəcək.\nAyətullah Xamenei və Ramazan ayı...


2012 – Page 3 – İNSAN HÜQUQLARINA DAİR BEYNƏLXALQ STANDARTLARIN TƏSBİTİ ÜZRƏ BİRGƏ İŞÇİ QRUPU\nİran azərbaycanlı kimyaçı və riyaziyyatçıları bu ölkədə keçiriləcək elm olimpiadasına dəvət edib\nİranın Elmi Olimpiada Mərkəzi tərəfindən 2013-cü il 12-15 avqustda riyaziyyat və kimya fənləri üzrə olimpiada keçiriləcək. Trend-in məlumatına görə, bu barədə İranın Azərbaycandakı səfirliyinin rəsmi saytında məlumat verilib. Məlumata görə, ...\nMilli Məclis gənc ailələrə qayğı ilə bağlı qanunu müzakirəyə çıxaracaq\nMilli Məclisin Sosial siyasət komitəsi 2013-cü ilin yaz sessiyasında “Gənc ailələrin sosial müdafiəsi” haqqında qanun layihəsini müzakirəyə çıxaracaq. Trend-in məlumatına görə, bu barədə Komitənin cümə axşamı keçirilən iclasında komitə sədrinin ...\nTürkiyəyə meteorit düşməsi əhali arasında təşviş yaradıb\nTürkiyənin Qara dəniz bölgəsinə meteorit düşüb.Trend-in məlumatına görə, bu barədə cümə axşamı DHA agentliyi xəbər verib. Məlumata görə, metorit dünən yerli vaxtla saat 23:00-da düşüb. Bu fakt Ordu şəhərinin sakinləri ...\nFHN: Yanğın təhlükəsizliyi tələblərini yerinə yetirmədiyinə görə obyektlərin istismarı dayandırılıb\n“Yanğın təhlükəsizliyi norma və qaydalarının tələblərini pozduqlarına görə, Azərbaycanda 2012-ci ilin ötən dövrü ərzində 3762 nəfər fiziki, 4247 vəzifəli, 374 hüquqi şəxs barəsində protokol tərtib edilib, bütövlükdə 8383 nəfər inzibati ...\nUkraynalı deputat Fyodor Neqoy azərbaycanlılardan üzr istəyib. Bu barədə APA-ya Krımın Azərbaycan icmasının rəhbəri Rəhim Hümbətov məlumat verib. Qeyd edək ki, ukraynalı deputatın bu yaxınlarda azərbaycanlılar barədə səsləndirdiyi qalmaqallı fikirləri ...\nATƏT Azərbaycan-Ermənistan qoşunlarının təmas xəttində monitorinq keçirəcək. Müdafiə Nazirliyindən Trend-ə verilən məlumata görə,ATƏT-in fəaliyyətdə olan sədrinin şəxsi nümayəndəsinin mandatına uyğun olaraq, dekabrın 14-də Azərbaycan Respublikasının Qazax rayonunun Cəfərli kəndinin cənub ...\nAzərbaycanla Aİ arasında danışıqlar gələn ilin ilk rübündə keçirilməsi planlaşdırılır\nAzərbaycanla Avropa İttifaqı arasında viza rejminin sadələşdirilməsi və readmissiya haqqında sazişlə bağlı danışıqların növbəti mərhələsinin gələn ilin ilk rübündə keçiriləcəyi gözlənilir. Trend-in məlumatına görə, bu barədə jurnalistlərə açıqlamasında xarici işlər ...\nBu gün Azərbaycanın bütün bölgələrində, o cümlədən paytaxt Bakıda ümummilli lider Heydər Əliyevin anım mərasimləri təşkil olunub. Dövlət qurumları, siyasi partiyalar, qeyri-hökumət təşkilatları, media orqanları və ictimaiyyətin nümayəndələri Heydər Əliyevin ...


27 Oktyabr 2021 12:31\nOktyabrın 27-də Bakıda İqtisadiyyat və Mədəniyyət nazirliklərinin dəstəyi, Kiçik və Orta Biznesin İnkişafı Agentliyinin (KOBİA) və İslam Əməkdaşlıq Təşkilatının Gənclər Forumunun (ICYF) təşkilatçılığı ilə Azərbaycan İnvestisiya və Mədəniyyət Sammiti öz işinə başlayıb.\n3 günlük sammitin məqsədi gənclərə startap layihələrini investorlara təqdim etmək fürsəti yaratmaqdır. Sammit çərçivəsində startaplar üçün xüsusi tanıtım proqramı təşkil ediləcək, 50-yə yaxın startapın təqdim olunacağı sərgi keçiriləcək. Startap layihələri qida, kənd təsərrüfatı, “yaşıl iqtisadiyyat”, maliyyə texnologiyaları, oyun və onlayn tətbiqlər, ətraf mühit, yenilənən enerji, ağıllı texnologiyalar, hava nəqliyyatı, logistika və sair sahələri əhatə edəcək.\nSammitdə İslam Əməkdaşlıq Təşkilatına üzv ölkələrdən dövlət rəsmiləri, iş adamları, investorlar, startaplar, gənclər təşkilatları, beynəlxalq təşkilatların və diplomatik korpusun nümayəndələri iştirak edir. Sammit çərçivəsində müxtəlif panel müzakirələr, təqdimatlar, ikitərəfli görüşlər, startaplar üçün xüsusi proqram, mədəni və digər tədbirlər nəzərdə tutulur.


OCAQ - Yeganə KƏRİMZADƏ - hekayə | Edebiyyatqazeti.az\n10.08.2020 15:38 | 1273 dəfə oxunub A A+ A- Proza\nDünyaya gələn yeni insanın beyni ağ vərəq kimidir.\nO vərəqə, yeni insanı dünyaya gətirən ailə və cəmiyyət qələmi ilə\nnə yazacaqsa onu da oxuyacaq.\nBir də gizlində qalan qan yaddaşının oyanması var. İnsan psixologiyasının gizlinləri çox olur, o - insan, bəzən bu günü ilə deyil,\nnə zamansa bu gününə yazılan hansısa gizlinin - kodun ardıycan\ngedir. Bu yolda yaxşı və ya pis "Adam" yoxdu, dərk edəni, etməyəni, bir də əli baltalı öz hökmünü özü verən qatil "hakim"ləri var...\n- Elə bu?!\nTalıblı iki yüzlüyü əlində oynada-oynada az qala onun gözünə soxmağa hazır olan boy-buxunlu, iri döşləri qırmızı rəngli sinəsi bağlı köynəyinin altında çalxalanan, üzündə əbədi narazılıq ifadəsi olan qıza: - Azdı? - dedi.\nQız onu tərs-tərs süzüb, pulu əsəbdən əsən əli ilə döşünün içinə soxub: - Adına, şöhrətinə, yanında keçirtdiyim əzablı gecəyə görə azdı, hə!..\nTalıblının səsi əsdi: - Əzablı?.. İçkidən sonra heç nə yadımda qalmayıb, heç nə...\nQız şaqqanaq çəkib güldü, balaca çantasını yatağın üstündən götürüb, qoltuğuna vurdu və hələ də əsəbi gülüşünü saxlaya bilmədən: - Yoxsa sən özünü plevboy hesab edirsən?..\nTalıblı qıza nə deyəcəyini bilməyib, sakitcə başı ilə - yox, deməyə çalışdı.\nQız isə sakitləşmək bilmirdi: - Səndən pleyboy olar, sən heç düz-əməlli yazıçı da deyilsən, nə ağılla o boyda adları veriblər sənə, hə?!.\nTalıblının səsi titrədi: - Sən mənim əsərlərimi oxumusan?..\nQız bu dəfə Əzrail kimi onun sinəsinə çöküb qulağına pıçıldadı: - Sənin o zibil dilogiyanı sona kimi oxumağa hövsələm çatmadığından, fikrimi açıq dediyimə görə universitetdən qovuldum...\nQız bir anlıq susub, geri çəkilib, onun qarşısında dik durdu. İndi onun siması tamamilə dəyişmiş, gözləri dolmuşdu: - Sən mənə mənim həyatımı borclusan...\nƏli ilə gözlərini silib, yenidən üzünə əbədi süni maskasını taxıb gülümsədi: - Amma indi xoşbəxtəm, səni belə gördüm və sözümü deyə bildim...\nTalıblı oturduğu yerdən durmağa cürət etmədən pıçıldadı: - Necə gördün?\n- Elə beləcə, yazıçılığı da kişiliyi kimi sıfra bərabər.\nOtağın içində gəzişdi. Əlini döşünə salıb, iki yüz manatı çıxartdı, açıq qalan yatağın üstə atdı: - Mən gedirəm, sən məni xoşbəxt edə bilmədin, Talıblı...\nTalıblı mızıldandı: - Azdı, yenə verim, getmə...\nQız otaqdan çıxanda dönüb ona baxdı. Bu an onun gözlərində sonsuz kədər vardı: - Sənin puluna qalmamışam. Yaxşı hərəkət etmək istəyirsənsə, o adlarından imtina et, heç kimə xeyir verməyən kitablarını parçala at, yazırsansa həyatdan yaz. İstəyirsən elə məndən yaz!..\nTalıblı yenə mızıldadı: - Getmə...\nQız ona ötəri baxıb gözlərini süzdürdü, çıxanda eşitdiyi səs yenə onu saxladı.\nTalıblı, sanki ağlayırdı: - Adını demədin.\nQızın üz ifadəsi ilə birgə səsi də dəyişdi. O, sırf kobud səslə: - Qalib! - deyib, evdən çıxdı.\nTalıblı onun dediklərini sakitcə pıçıltı ilə təkrarladı: - Qalib... Qalib... Qalib...\nBirdən gözləri bərəldi, dili söz tutmadı, ətrafına baxdı, heç kim yox idi. Özü də bilirdi burda, bu bağ evində özündən başqa heç kim yoxdu. Yataqdan tez durub, şalvarının belini bağlaya-bağlaya pəncərəyə yaxınlaşdı. Qalib, əgər həqiqətən də adı Qalib isə o, darvazaya sarı gedirdi. Talıblı pəncərəni açıb onu çağırdı: - Eyyy...\nTalıblının fikrincə, özünü qalib sayan qız, mütləq dönüb ona baxıb, üzü əvəzinə yerə tüpürüb getməliydi, lakin qız geri dönüb, - mənimləsən? - dedi.\n- Hə, dayan.\nTalıblı özünə xas olmayan cəldliklə aşağı mərtəbəyə düşüb qapıya sarı getdi. Qapını açanda qızla göz-gözə gəldi.\n- İçəri keç.\n"Qalib qız" şit-şit irişdi: - Keçərəm, onsuz da burdan şəhərə getməyə yolpulum belə yoxdu, amma əgər həvəsə gəlmisənsə, sirrimi bildiyin üçün qiymət ikiyə qalxır.\n- Keç içəri.\nQız içəri girib qapını örtdü. Talıblı arxayınlıqla mətbəxə yeridi. Qız da onun arxasıycan səssizcə keçib mətbəxdəki divanda oturdu, Talıblını yuxusuz gözləri ilə izləməkdəykən.\nTalıblı çaydanı cərəyana taxıb rəfdən iki fincan götürdü. Suyun altında yaxalayandan sonra hər fincana bir qaşıq qəhvə qoyub, suyun qaynamasını gözləməyə başladı. O, geri dönüb qıza nə deyəcəyini belə bilmirdi, onu niyə geri çağırdığını da. Doğrudanmı yarısərxoş vəziyyətdə qadın bilib, elə ev qapısının ağzındaca maşınına mindirdiyi bir gecəlik fahişə bildiyi bu adam, əslində, kişi imiş?!.\nBu ola bilməz... Yox! İndi ona nə desin, nə soruşsun, bəlkə, üzr istəyib, çoxlu pul verib yola salsın onu. Əslində, Talıblıya qadın lazım deyildi, o, tənhalıqdan, tək qalmaqdan qaçıb, bu bataqlığın içinə düşmüşdü. Arvadı həmişəki kimi evdə boşboğaz rəfiqələrinə qonaqlıq verirdi, o da onlarla bir az içib, bağda işləmək istədiyini deyib, evdən çıxmışdı. Hamıya belə rahat idi. Arvadı onsuz daha rahat rəfiqələrinə gəzdiyi ölkələrin mağazalarındakı parıltılardan danışacaq. Rəfiqələr Talıblı olmadığı üçün daha sərbəst olacaqdılar onun evində. Talıblı isə bağda yeni romanını yazacaq, yeni kitabının çap həyəcanını yaşayacaq və gələcək planlarını quracaqdı ki, buyur. Bu nə idi, İlahi?!\nÇaydan axır ki, qaynadı. Talıblı fincanları doldurub geri dönəndə, qonağının divanda dərin yuxuya getdiyini gördü. O buna, bəlkə də, sevindi, çünki bir fincan qəhvəni sona kimi içəcək qədər bu sakitcə yatan adamla söhbət mövzusu yox idi.\nQəhvəni divanın qarşısındakı masanın üstə qoydu, öz fincanından bir qurtum alıb, yatan naməlum adama diqqətlə baxdı. Gecənin alaqaranlığında görmədiklərini görməyə çalışdı. Fincanı masa üstə qoyub sakitcə divanda yatan adama yaxınlaşdı, əlini onun saçlarına toxundurdu. Süni saç əlini daladı. Astaca saçı dartdı, yatan adam yerində narahat olsa da üzünü qaşıyıb yana çevirəndə parik Talıblının əlində qaldı. Ayaq üstə meyidə dönənmək, yəqin ki, buna deyirdilər. Makiyajı silinən üz ona çox tanış gəlirdi. Beləcə nə qədər dayandığını bilmirdi, onu özünə qaytaran səssizə qoyulan telefonun səssiz fəryadı oldu. O səs qadının çantasından gəlirdi. Artıq nə olacağını düşünmədən çantanı divanın baş tərəfindən götürüb açdı. Telefon susmaq bilmirdi. İxtiyarsız cavab düyməsini basdı.\n- Seymur, əla materialdı, Talıblı batdı, qaqa, yotubeni izlə!..\nƏlləri əsə-əsə telefonu söndürüb çantaya atan Talıblının ilk işi qazı açıb havasını otağa buraxmaq oldu. Nə etdiyini dərk etmədən mətbəx bıçaqlarına əl gəzdirib əlinə yatanı götürdü, yatan adama yaxınlaşıb bir an dayandı, fikirləşmədən bıçağı onun kürəyinə sapladı. Yatan adam ağrıdan qəfil oyanmağı ilə yerindən durmaq istəsə də, Talıblının endirdiyi ikinci zərbə daha ağrılı olduğundan qıvrılıb güclə: - Kişi adammışsan, - dedi.\nTalıblı bağırdı: - Sənin əlin mənə toxunub?!\nAdam ağrıdan qıvrılsa da güldü, ağzından gələn qan onun gülüşünü boğsa da: - Demiyəcəm, bu əzabla yaşa, yaşaya bilsən...\nTalıblı birdən-birə heydən düşüb, əlindəki qanlı bıçağı yerə atıb mətbəxdən çıxdı.\nO, iri kitab rəfləri düzülən iş otağının ortasında əli qanlı dayanıb rəflərdəki cilid-cilid kitablara, xarici səfərlərdən gətirdiyi suvenirlərə, evin görkəmli hissəsində sıra ilə düzülən seçilmiş əsərlərinə baxıb dəli cəldliyi ilə onları götürdü, bir-bir yerə atıb tapdaladı, suvenirləri divara çırpırdı. Birdən dayanıb ani fikrə getdi. Və gözlərinə işıq gəldi, sanki. O, hamama gedib əllərini yuydu, həyətə çıxdı. Maşınını açıb ora baxdı. Sənədləri maşındaydı. Tez evə qayıtdı, qaz iyi qapıda onu vurdu. Mətbəxə keçib qazı söndürdü. Adam divanda gözü açıq vəziyyətdə hələ də canını tapşıra bilmirdi. Dili söz tutmadığından dodaqları bir-birinə dəyir, nəsə demək istəsə də, söz səssiscə havada əriyirdi. Talıblı ona baxmamağa çalışsa da, gözü istər-istəməz o səmtə dönüb görmək istəmədiyini görürdü. Baxışlar ora dikilsə də onun dayanmaq fikri yoxuydu. Ordan sürətlə keçib yataq otağına girdi. Geyimini dəyişdi. Yol çantasına bir neçə dəyişək atdı. Ordan çıxıb yenidən iş otağına keçdi, burda hamıdan - arvadı və xaricdə yaşayan oğlundan gizlin saxladığı bank kartları, bir az da pulu vardı. Onları götürüb otağına son dəfə baxdı. Yerdə kitabların arasından ona sarı boylanan nazik, köhnə kitabçanı götürmək üçün əyildi. Bu onun ilk kitabı idi. Hər şey onunla başlamışdı, pul da, şöhrət də, hörmət də onunla gəlmişdi. Onda o kim idi? Adi, sadə, kənddən gələn bir fəhlə oğlu. Bir az yazmaq qabiliyyəti vardı, bir az da gözəgəlimliyi. Onu o vaxt bir qızın, arvadı olacaq qadının köməkliyi ilə seçdilər. Bir-birinin ardıycan əsərlər yazıldı, pulunu o aldı. Bu əsərlərdəki yalan-yanlış tarixi o nə araşdırmışdı, nə də yazanda əziyyətini çəkmişdi. Pullar isə başına sel kimi axmışdı. Hamı ondan çəkinir, yanında söz danışmağa qorxurdu. Arxası bərk yerə bağlıdı, deyirdilər. Masson deyən də vardı ona. Səbəb isə arvadının yəhudi olmasıydı. Heç nə vecinə deyildi, kim nə deyirdi desin. O, həyatından razı idi bu günə kimi. Hər şeyin bir sonu varmış. Bu da son. O bu şəhərə gəldiyi kimi getsə də, indi ayağı qaloşlu o kasıb kişinin oğlu deyildi. Həmin kişi onu çoxdan oğulluqdan çıxarmışdı...\nTalıblı əşyalarını çölə qoyub, yenidən geri, əlində bir qab benzinlə qayıtdı. Qanı yerdə gölməçə yaradan, hələ də ölə bilməyən adamın sönən gözləri ona son ümidlə baxsa da, Talıblı ona əhəmiyyət verməyib, işini bitirməyə çalışırdı.\n- İncimə, bir gecəlik qonağım, sən çox bahalı qonaq olduğun üçün ev qarışıq yanacaqsan...\nBenzini hər tərəfə səpib dərindən nəfəs aldı. Bu an ona, sanki ikinci nəfəs gəlmişdi. Yeni macəra başlayırdı, yaş artıq o yaş olmasa da. O yenidən çantaya girib zəng edən nömrəyə mesaj göndərdi: "O zibili internetdən götür, bizə lazım olandan artığını aldım, hesab nömrəni mənə göndər".\nO, yaxşı bilirdi ki, bu mesaj cavabsız qalmayacaq. Elə də oldu.\n"Sağ ol, brat, kişisən. Sildim!". Və... Hesab nömrəsi.\nTalıblı qonağının telefonunu cibinə qoyub kibrit yandırdı. Qonaq hələ də ona baxırdı. Bu gözlər artıq ifadəsini itirmişdi. Bədən alışanda ondan, deyəsən, yüngül səs gəldi. Talıblı qapıya doğru gedib, alışmağa hazır olan evə cəmi bir yanan kibrit atıb, qapını bağladı. Ev, sanki fəryad edərək alışmağa başladı. Yanan kitabların vərəq-vərəq fəryadı, yerdəki Təbriz xalısının ilmə-ilmə iniltisi, insan bədəninin odda qat-qat əriyən cızıltısı bir harmoniya yaradıb, evin yuxarı qatlarına doğru ucalmaqdaykən Talıblı evdən çıxıb, piyada, kəsə yolla gedəcəyi yerə tələsirdi. Əlini gödəkcəsinin cibinə salanda barmaqlarına nəsə dəydi, onu çıxardıb baxdı. Bu, hər şeyin başlanğıcı olan onun həqiqətən də öz əli ilə yazdığı "Ocaq" hekayələr kitabı idi. Talıblı təəssüflə kitaba baxdı, onu vərəq-vərəq cırıb kimsəsiz yolda havaya təslim edirdi. Onun ocağı səhifə-səhifə yollara səpələnirdi özü kimi...\nİki gün sonra isə bütün saytlar, televiziyalar Talıblının faciəli surətdə öz evində həlak olması haqqında məlumat verdi. Talıblı bu məlumata Fransadakı evində qulaq asıb, çox kədərləndiyi an telefonuna gələn zəngə təmiz fransız dilində cavab verdi: - Bəli, baxdım. Çox kədərli son. Nə etmək olar. Bəli... Bəli... Ümid edirəm, bir neçə ay sonra sizi öz rəssamlıq sərgimdə görəcəyəm. Bəli... Nədənsə, ağlıma qəribə bir ad gəldi, elə əsərim də var, mən atəşi sevirəm. Sərginin adı "ocaq" olacaq...


Rusiya və Azərbaycanda terror qruplaşması hesab edilən Cundu Şamın çeçen lideri Afrin əməliyyatına qatıldı...\nRusiya və Azərbaycanda terror qruplaşması hesab edilən "Cundu Şam"ın çeçen lideri Afrin əməliyyatına qatıldı...\nYayınlanma tarixi:25.01.2018 20:04:03\n"Əl Qaidə" terror qruplaşmasının bir qolu sayılan "Cundu Şam" terror qruplaşmasının çeçen liderlərindən biri ASO sıralarında Afrin əməliyyatlarına qatılıb\nİslamazeri.com xəbər verir ki, "Əl Qaidə" terror qruplaşmasının bir qolu sayılan "Cundu Şam" terror qruplaşmasının çeçen liderlərindən olan Muslim Şişani - Murad Marqoşvili (red: Şişani ərəb dilində çeçen deməkdir) Azad Suriya Ordusu sıralarında Afrin əməliyyatlarına qatılıb.\nMəlumatı AKP hökümətinə yaxın "Yeni Akit" qəzeti yayıb.\nQəzetin yazdığına görə, 3 ildir Suriyada olan və Əsəd rejiminə qarşı vuruşan məşhur çeçen komandir Muslim Şişani Türkiyə ordusunun başlatdığı "Zeytun budağı" əməliyyatlarına qatılmaq qərarı verib. Muslim Şişani uzun illər Rusiyanın işğalına qarşı vuruşmış, daha sonra yaralanaraq Gürcüstana keçmək məcburiyyətində qalmışdı.\nQeyd edək ki, "Cundu Şam" terror qruplaşması Rusiyadan əlavə, Gürcüstan və Azərbaycanda da terror qruplaşması siyahısına daxil edilib. Keçmiş MTN-nin ictimaiyyətlə əlaqələr şöbəsi dəfələrlə bu haqda məlumat yayıb. O məlumatlardan birini təqdim edirik.


Trampın qızının qızıl qolbağı qalmaqal yaratdı - Azadliq Xeber\nTrampın qızının qızıl qolbağı qalmaqal yaratdı\n17.11.2016 / 00:45 xeber –\nABŞ-ın 45-ci prezidenti Donald Trampın qızı İvankanın “CBS” kanalında “60 Minutes” verilişində çıxışı efirdə yayımlandıqdan sonra o, tənqidlərə səbəb olub.\n“Qafqazinfo”nun “Spletnik.ru”ya istinadən verdiyi məlumata görə, verilişdən sonra İvanka Trampın şirkətinin marketinq şöbəsinin əməkdaşı reklam məqsədli press-reliz yayaraq bildirib ki, prezidentin qızı “60 Minute” proqramının studiyasında ona məxsus “Metropolis” zinət əşyaları kolleksiyasından olan qolbaqla çıxıb. Bu bəyanat isə qalmaqala səbəb olub. Belə ki, siyasətçinin qızı atasının mövqeyindən yararlanaraq öz biznesininin tanıtımı ilə məşğul olmaqda günahlandırılır.\nHazırda İ. Trampın mətbuat xidməti bu məsələyə reaksiya göstərməyib.\nXatırladaq ki, verilişdə Donald Trampla ailə üzvləri, xanımı Melaniya Tramp, uşaqları Tiffani, Erik və Donald Jr də iştirak etmişdi. İvanka Tramp çıxışı zamanı nazir olmaq istəmədiyini bildirmişdi.


Qısa ömrün vida nəğməsi\n"Varislər"in bugünkü qonağı unudulmaz şair, gözəl insan, səmimi dost, ölümündən 40 ilə yaxın zaman keçsə də, şeirləri hələ də yaddaşlarda sevgi ilə xatırlanan Vaqif İbrahimin ömür-gün yoldaşı Məlahət xanım Yaqubovadır.\n1945-ci ilin payızında gözəl Şəkidə, Əliyar İbrahimovun ailəsində gəlmişdi dünyaya. O nəslin çiyninə II Dünya savaşından sonra dağılanları yenidən qurmaq, param-parça olmuş ümidilərə işıq tutmaq, çətinliklərin, səfalətin, aclığın içindən sıyrılıb çıxmaq yükü düşmüşdü.\nOrta məktəbi bitirəndən sonra M.Əzizbəyov adına Azərbaycan Neft və Kimya İnstitutunda ali təhsil alıb mühəndis olmuşdu, amma içi ədəbiyyatla qaynayırdı, şeirləri institutun çoxtirajlı qəzetində, respublika mətbuatında çap olunur, özünəməxsus nəfəsi, yazı üslubu diqqət çəkirdi.\nTaleyini Sumqayıta bağladı. Bir müddət Sumqayıtdakı şəhər radio qovşağında redaktor oldu, Sumqayıtda indi də fəaliyyət göstərən Ə.Kərim adına Poeziya Klubuna rəhbərlik etdi, "Ulduz" jurnalında ədəbi işçi, "Göyərçin" jurnalında məsul katib oldu. Onun fəaliyyəti daha çox gənclərlə bağlı idi. Respublika Gənclərinin Ədəbi Birliyinə sədrlik etdiyi dövrlərdə neçə-neçə istedadlı gənc yazarın tanınmasında, çap olunmasında, yetişməsində rol oynadı.\nHər gün gənclik eşqilə gənclər şəhəri Sumqayıtdan Bakıya üz tutur, hər axşam tarixlərə şahidlik etmiş doğma Bakıdan ailəsinin, doğmalarının yanına - Sumqayıta qayıdırdı... Və bir gün... onun yolu... yarıda qırıldı... Kim deyir ki, yol bitmir? 1983-cü ilin o günü Vaqif İbrahim adlı bir yol bitdi...\nÖmrümdən düşüb qalan\nNarahatam hər zaman.\nÖmrümün üfüqündən boylanan\nQara gözlü, gülər üzlü\nBir qıza cavabdehəm...".\nQara gözlü, gülər üzlü o qız...\n- Məlahət xanım, bu gün sizinlə unulmaz Vaqif İbrahimdən danışacağıq. "Ədəbiyyat qəzeti"nin "Varislər" layihəsində görüşürük. Vaqif İbrahimin ömrünə, taleyinə cavabdeh olduğu qara gözlü, gülər üzlü qızla üz-üzə oturmaqdan məmnunam. Necə tanış olmuşdunuz? Yəqin, əksər qızlar kimi əvvəl naz eləmisiniz...\n- (Gözləri gülür, fikrə gedir). Hə, ilk vaxtlar naz elədim. Açığı, hələ ailə qurmaq fikrim yox idi. O günlər üçün çox heyifsilənirəm. Elə dünən gecə yadıma düşmüşdü yenə, o qədər ağlamışam ki... (yenə gözləri dolur). "Ulduz" jurnalında işləyirdi, mən də "Kommunist" (indiki "Azərbaycan") nəşriyyatında yığım sexinin ustasıydım. Politexnik institutunun poliqrafiya şöbəsində oxuyurdum o vaxt. Tofiq adlı dostu vardı, tanıyırdım onu, sən demə, məni görmək üçün gəliblər, guya Vaqif nəsə sənəd gətirib. Dedim yığarıq, narahat olmasın. Sonra gəldi yığılmış mətnə baxıb getdi. O vaxt bilirsiniz də, mətnlər qurğuşunla yığılırdı. Nəsə, bəyənmişdi məni. Tofiqlə xəbər göndərmişdi, dedim oxuyuram hələ. Komsomolun neçənci qurultayıydı bilmirəm, rəhmətlik Heydər Əliyev savadlı, yaradıcı gənclərə həmişə diqqət göstərirdi axı, həmin qurultayda Vaqif haqqında da bir-iki kəlmə xoş söz demişdi, həmin sözləri mətbuatda da vermişdilər. Tofiq həmin yazını mənə göstərdi, başladı Vaqifi tərifləməyə, mənim də saqqızımı oğurladı, dedi, hamı Vaqifi təbrik eləyir, sən də zəng vur təbrik elə. Zəng vurub təbrik elədim. Elə bil, Vaqif zəngimə bənd imiş, bir də gördüm, əlində Moskva şokoladlarıyla gəldi. O vaxt tapılmırdı elə şeylər.\n- Belə çıxır ki, Vaqif İbrahim iki kiloqram Moskva şokoladıyla aldı könlünüzü?\nİki kiloqram şokolad, vəssalam, şüttamam\n- (Gülür). Belə çıxır da. Çünki həmin o görüşdən sonra Tofiq gəlib dedi ki, Vaqifin fikri ciddidir, sizə elçi göndərmək istəyir, mən də razılıq verdim. Bacısının yoldaşı Gəncədə katib idi, ağsaqqal kimi o gəlmişdi başqa böyüklərlə. Qismət. Ailə qurduq, iki övladımız oldu: bir qız, bir oğlan. Qızım hələ subaydır, amma Rəşad ailəlidir, iki nəvəm də var, birinin adı Vaqifdir, balaca Vaqif. Sonradan eşitdim, əvvəl Vaqifgildə bizim nişanlanmağımıza razı olmayıblar. Vaqifin yaxın qohumlarından birinin həyat yoldaşı Bakı kəndlərindən idi, yaxşı gəlin kimi ad çıxarmamışdı, narazıydılar ondan, qayınanam o vaxt deyib ki, Əmircandan qız almarıq, zorla razı salıblar, amma sonra başıma and içirdi arvad, elə peşman idi ki, o vaxt narazı olmasına.\n- Kim olub atası Əliyar kişi? Anası kimi olub? Bizə bir az Vaqif İbrahimin doğulub böyüdüyü ailədən danışın.\n- Vaqif müəllimin anası kimsəsiz olub, onlar ailədə yetimliklə böyüyüblər, amma atası Əliyar kişi Şəkidəki "zərgərlər nəsli"ndəndir. Vaqif çox tərbiyəli bir ailənin övladıdır. Şəkidə bu gün də yaşlı nəsil Əliyar kişini hörmətlə xatırlayır. Atası o vaxt dövlət işində çalışıb, ticarətçi olub, rayon ticarət şöbəsinə rəhbərlik edib. Yaxşı dolanıblar, Şəkinin mərkəzində yaxşı evləri, həyətləri, hər bir şəraitləri olub. 50-ci illərdə Sumqayıt təzə salınanda Əliyar kişi ailəsilə bir yerdə Sumqayıta köçüb. Vaqifin yeniyetməliyi, gəncliyi Sumqayıtda keçib, orada texnikumda oxuyub, sonra ali təhsil alıb.\n- Neft-kimya institutunu bitirib, mühəndis olub, amma bir gün də öz ixtisası üzrə işləməyib, ədəbiyyatla məşğul olub, belə çıxır ki, ali məktəbdə hansısa gələcək neft mühəndisinin yerini tutub...\n- (Gülür). Yox, əlbəttə, ali məktəbə sənəd verəndə, təhsil aldığı illərdə mühəndis olmaq arzusu ilə yaşayıb, amma deyirdi, sonra hiss elədim ki, ədəbiyyat məni çəkir. Sumqayıtla bağlı xatirələri çox idi. Sumqayıtdakı Ə.Kərim adına Poeziya Klubunu yaradanda lap gənc olub, başına şəhərin istedadlı gəncləri toplaşıb. Mən bilirəm, həmin klub bu gün də fəaliyyət göstərir. Onlar ailədə dörd qardaş, iki bacı olublar, bir bacılarından başqa, hamısı ali təhsil almışdı. Vaqif evin kiçiyi idi, hamı onun xətrini çox istəyirdi, amma ailəyə ilk ağır zərbəni də Vaqif vurdu, 38 yaşında dünyasını dəyişdi. Kimin ağlına gələrdi, o qədər həyat eşqi, o qədər arzusu olan adam... (kövrəlir) quş kimi uçdu getdi əlimizdən. Əli Kərimlə dost olublar, elə özü də Əli Kərim yaşında getdi.\n- Belə başa düşdüm ki, siz Sumqayıta gəlin köçmüsünüz. Sumqayıt mənim doğma şəhərimdir, xahiş edirəm, Sumqayıtla bağlı ən maraqlı xatirənizi oxucularımızla bölüşəsiniz.\nMənim Vaqifli günlərim orada keçdi\n- Mənim həyatımın ən gözəl, ən xoşbəxt günləri, Vaqifli günləri Sumqayıtda keçdi. Vaqifdən sonra çox sarsılmışdım, özümə yer tapa bilmirdim, amma indi çox peşmanam Sumqayıtdan köçdüyüm üçün. Oğlum Rəşad da deyir, nahaq köçdük oradan. Vaqif dünyasını dəyişəndən sonra elə bildim, təkcə Sumqayıtda yox, elə bu boyda dünyada tək qalmışam, qorxdum. Anamgili Bakıdaydılar, tez Bakıya can atdım mən də... Arada gedib-gəlirəm Sumqayıta. Vaqifin ən yaxın dostlarından biri rəhmətlik Feyzi Mustafayev idi, onlara gedib-gəlirəm. Əzizə xanım - Feyzi müəllimin yoldaşı mənə doğma bacı qədər əzizdir.\n- Yəni Sumqayıtda xətrinizə dəyən bir kimsə olmayıb? Heç Vaqif müəllim də dəyməyib xətrinizə?\n- Vaqif qarışqanı da incitməyən adam idi. O, son nəfəsinə qədər mənə güldən ağır söz demədi. Çox saf adam idi (kövrəlir). Mən inana bilmərəm Vaqif həyatda kiminsə xətrinə dəysin. Ən yaxın dostları bayaq dedim də Feyzi müəllim idi, bir də jurnalist dostu vardı Rəhman Orxan. Feyzi müəllim də son nəfəsinə qədər bizi arayıb-axtardı, Rəhman qardaş da həmişə zəng vurur, əlaqə saxlayır. Necə deyim, az qala həftənin 4 gününü Feyzi Mustafayevgildə olurduq. Bir də Əşrəf Veysəlli ilə yaxın idilər. Əşrəf müəllimi həm də şair kimi çox istəyirdi Vaqif. Ağəddin Mansurzədə ilə yaxın idi. O vaxt dost-tanış bir-birinin evinə gedib-gəlirdi, indi adamlar soyuyublar. Biz Feyzi müəllimgildə olanda bir də görürdük Əşrəf müəllim gəldi, Ağəddin müəllim, Hafiz Baxış gəldi. Jurnalist Zümrüd Baloğlanovayla dost idilər. Bir bacı qədər xətrini istəyirdi Zümrüd xanımın. Ümumiyyətlə, Sumqayıtda həyat maraqlı idi. Günlərimiz çox şən keçirdi.\n- Çox maraqlı və mənə doğma olan bir-neçə nəfərin adını çəkdiniz. Hafiz Baxış bizim qonşumuz idi, onlar Bakıya köçəndə bütün qonşular sarsılmışdı. Feyzi Mustafayev bir ədəbiyyat adamı, bir jurnalist kimi möhtəşəm idi, nə yaxşı ki, bu layihədə onun da ailəsi iştirak edib. Zümrüd Baloğlanova mənim mənəvi bacımdır. Məsləhətə, dəstəyə, dərdləşməyə ehtiyac duyduğumda onun yanına qaçıram. Rəhman Orxana qohumluğumuz çatır. Əşrəf Veysəlli isə Sumqayıtda çoxu kimi mənim də ağsaqqalım və əmi dediyim adamdır. Allah dünyasını dəyişənlərə rəhmət eləsin, qalanlara isə möhkəm cansağlığı arzu edirəm.\nVaqif müəllim o vaxt partiyanın kiçik qardaşı komsomolun xəttilə müəyyən uğurlara imza atmışdı. Onun gələcəyi üçün yaşıl işıq yanırdı. Komsomol mükafatı almışdı, gənc bir adam üçün böyük uğur idi. Komsomolun nəzdində fəaliyyət göstərən ədəbi birliyə rəhbərlik edirdi. Yəqin, arzuları, planları da çox idi.\n"Ömür nə qısadır..."\n- Vaqif bir şeirində "Ömür nə qısadır" deyirdi, elə bil, ömrünün yarıda qırılacağını bilirdi bu adam, həmişə qaçaqaçda idi, tələsirdi. Biz Vaqifin üzünü əməlli-başlı görə bilirdik ki... Moskvaya gedirdi, bir də səsi BAM-dan gəlirdi. BAM-dan Kiyevə, ordan Tiflisə. Vaqif daima məzuniyyətdə olurdu. Sonuncu dəfə Çexoslovakiyadan gəldi, Türkiyəyə, ədəbiyyat tədbirinə getməyə hazırlaşırdı, amma həmin hadisə baş verdi, gedə bilmədi. Vaqif işıq idi elə bil, getdiyi yerə də özü ilə işıq aparırdı.\nİndi şəkillərinə baxıram, əksəriyyətində qaraqabaq düşüb. Elə deyildi Vaqif. Adamın ən pərt, ən qayğılı vaxtında da onun könlünü ala, ovuda, üzünü güldürə bilirdi. Çox lətifə bilirdi, çox mütaliəli idi deyə, yaxşı məsəllər, əhvalatlar danışırdı.\n- Şəki lətifələri danışırdı sizə?\n- Elə hamısından. Sumqayıtda şəkililər çox idi, qohumları da çox idi elə. Qayınanam Məshadə xanım çox yaxşı süfrə açırdı, dadlı yeməklər hazırlayırdı. Çox vaxt bizə yığışırdılar, yeyib-içirdilər, sonra başlayırdı lətifə saatları, deyib-gülmək. Mənim orada günüm çox xoş keçirdi. Vaqifgilin ailəsi mehriban idi. Bəzən aylarla Bakıya, valideynlərimə baş çəkməyə getmirdim, soruşurdu, Məlahət, anangilə baş çəkmək istəmirsən, deyirdim, burda darıxmıram axı, hamı başıma and içir. Mən Vaqifin anasından qayınanalıq görmədim, o elə mənə də ana idi. Üstəlik, anamgili, bacı-qardaşlarım özləri tez-tez gəlirdilər bizə.\n...sonra lətifə saatları\nVaqif qısqanc idi bir az. Həyətə düşməyimə, zibil atmağıma belə icazə vermirdi. Evə işıqçı gəlirdi, qayınanam ona da süfrə açırdı. Deyirdim, ay ana, hər adama süfrə niyə açırsan? Deyirdi, yazıq qapı-qapı gəzib sayğacları yoxlayır, əlbəttə, acdır, evdən də yemək qoxusu gəlir, günaha batmaq olmaz. Evə biri gəldisə, mütləq süfrə açılmalıydı. Elə bil, ayda bir dəfə işıqçı, qazçı mütləq naharı bizim evdə eləməliydi.\n- Bəs onun bu səxavəti sizi qıcıqlandırmırdı? Hər halda, sizin həyat yoldaşınızın qazancı ilə açılırdı o süfrələr.\n- Yox, qətiyyən. Hamı o qadının xətrini istəyirdi. Vaqif dünyasını dəyişəndən sonra biz də Bakıya köçdük, dediyim kimi, sonra bir dəfə köhnə məhəlləmizə yolum düşdü, qonşular başıma yığışdılar, hamı deyirdi ki, bu məhəllədə sizin kimi ailə olmayıb.\n- Bəs siz haradasa işləyirdiniz? Necə çatdıra bilirdiniz evin qayğılarını?\n- Mən işləmirdim. Ailə qurana qədər "Azərbaycan" nəşriyyatında işləmişdim, dediyim kimi, elə Vaqiflə də orada tanış olmuşduq, sonra Vaqif məni işdən çıxartdı. Mənə söz vermişdi ki, Sumqayıtda işə düzəldəcək, amma fikrindən daşındı, mən də həmişə onun verdiyi qərara hörmətlə yanaşmışam.\n- Komsomol mükafatı o vaxt üçün normal pul mükafatıydı, kitabları, qonorarlar, ezamiyyətlər... ailəyə korluq vermirdi?\n- Yox, qətiyyən. Evə qətiyyən korluq verməzdi, hərdən evdir də, ailədir, deyirdim, filan şeyimiz çatışmır, deyirdi ki, bazar günü bir yerdə çıxıb alarıq. O vaxt yaradıcı adamlar qonorarla dolanırdılar. O da, demək olar, bütün qəzet-jurnallarda çap olunurdu. Çox yazırdı, BAM xatirələri, şeirləri, məqalələri... elə gün olmurdu ki, çap olunmasın. Qayınanam şəkər xəstəsiydi, deyirdim nə edirsən elə, amma onun dərmanlarını, həkimini yaddan çıxratma, qoy arvad əziyyət çəkməsin.\nHər gün çap olunurdu\nQayınanam dünyasını dəyişəndə Şəkidəydik, zəng vurub dedilər ki, arvadın vəziyyəti ağırdır. Deyirdi, Məlahət gəlməsə, canımı tapşıra bilmərəm. Biz onu sap-sağlam qoyub getmişdik, şəkərdir də, birdən halı pisləşib. Yay vaxtı idi, tez qayıtdıq Sumqayıta, arvad, elə bil, doğrudan da, bizi gözləyirdi. Qucaqladım onu, başını qoydum əlimin üstündə, mənə baxdı, canını tapşırdı.\n- BAM-a tez-tez gedib-gəlirdi, hətta ona BAM-ın fəxri inşaatçısı adı verilmişdi. Nə bağlayırdı onu BAM-la? Maddi maraqları vardımı?\n- Yox, nə maddi maraq?! Ümumiyyətlə, səyahət etməyi sevirdi, yollarda olmağı sevən adam idi. BAM-ın Unkan qəsəbəsində azərbaycanlılar çox idi, onlarla görüşməyə, onlardan müsahibə almağa, onlardan yazmağa gedirdi. Həmin yazıları böyük jurnalist Nəsir İmanquliyev baş redaktoru olduğu "Bakı" və "Baku" axşam qəzetlərində silsilə şəklində çap edirdi. O, komsomol xəttilə ezamiyyətə gedirdi, elə komsomol mükafatını da BAM silsiləsinə görə almışdı.\nBAM-ın fəxri inşaatçısı\nOnun BAM-a gedib-gəlməyi yarım ay çəkirdi. Mən gəlin köçənə qədər, sən demə, Arif qardaşı narazılıq edirmiş ki, gedirsən, günlərlə xəbər-ətər çıxmır səndən, atan-anan yaşlı adamlardır, narahat olurlar, arada zəng vur, demişdi BAM dünyanın o başıdır, zəng vurmaq çətindir. Təzə ailə qurmuşduq, axşam hamımız evdəydik, şəhərlərarası zəngin çağırışı fərqli olurdu, bir də gördük, şəhərlərarası zəng gəldi. Tez qaçdım dəstəyi götürməyə, dedim, Vaqif olacaq. Arif dedi ki, ola bilməz Vaqif zəng vursun, amma Vaqif idi (üzü gülür). Vaqifdən sonra da onlar məni həmişə uca tutdular, heç vaxt könlümü qırmadılar. Uşaqlar da əmilərinə, bibilərinə çox bağlıdırlar.\n- Vaqif müəllim həm şeir yazırdı, həm də məqalələr, oçerklər. Onun yazı prosesi necəydi? Hansı saatlarda işləyirdi?\n- Mən onu işləyəndə görmürdüm. Demək olar, evdə işləmirdi, ola bilsin, nəsə qeydlər edirdi, vəssalam. Sumqayıtda onun tək otağı var idi, yaradıcılıq otağı, evdən də bir qədər aralı idi. Bircə dəfə demişdi ki, işləyəndə məni narahat etməyin. Mən ora heç vaxt getməmişdim, ancaq Vaqif dünyasını dəyişəndən sonra getdim həmin otağa. Çünki heç vaxt onun bir sözünü iki eləməzdim. Hər bazar günü səhər yeməyini o hazırlayırdı, pomidor-yumurta bişirirdi bizə, bir yerdə yeyirdik, ona görə bazar günlərini həsrətlə gözləyirdim, bir yerdə olurduq axı. Sonra çıxırdı evdən, naharını hazırlayıb qoyurdum çantasına, bir də gecə saat 10-da, bəzən daha da gec qayırdırdı evə. Biz onu doyunca görə bilmirdik.\nMəni narahat etməyin\n- Daha çox gənclərlə işləyirdi, üstəlik, özü də gənc idi, 38 yaş nədir ki? İş söhbətlərini evdə danışmağı xoşlayan adam idi? Xətrini istədiyi, ümidverən gəncdən, ya da onu bezdirən kimdənsə danışırdı evdə?\n- Qətiyyən evdə iş söhbəti eləməzdi. Hərdən əsəbi olanda hiss edirdim ki, kimsə mane olur, kimsə ayağının altını qazır onun. Bilirsiniz, gözü götürməyən çox idi onu. Cavan idi, amma çox tanınırdı, yaxşı hörmət qazanmışdı. O dövrdə çox sevilən, məşhur bir şair vardı, o da komsomol mükafatı almışdı, amma nədənsə, gözü götürmürdü Vaqifi, çox əsəbiləşdirirdi.\n- Vaqif müəllim dünyasını dəyişəndən sonra söhbətimizin əvvəlində adlarını çəkdiyiniz yaxın dostlarını nəzərdə tutmuram, komsomol, dövlət xəttilə sizinlə maraqlanan oldumu?\n- Yox... Vaqiflə hər şey qurtardı. Mən özüm də heç bir qapıya getmədim. Çox deyirdilər kiməsə ağız açım, kiminsə qəbuluna gedim, amma getmədim. Respublika Komsomolunun birinci katibi C.Müslümzadə xəbər göndərdi ki, Məlahət yanıma gəlsin, görək nə kömək etmək lazımdır. Getmədim. Uzun illər bu xasiyyətim dəyişmədi. Sağ olsun, Aqil Abbas, həmişə "Ədalət" qəzetində Vaqifi yad eləyir, xatirəsini əziz tutur. Vaqif oktyabrda dünyasını dəyişib, Aqil müəllim hər il oktyabrda onu xatırlayır. Vaqif Cəbrayılzadə Vaqif haqqında yaxşı yazı yazmışdı. Yəni yada salanlar, xatırlayanlar var, sağ olsunlar.\nCəmi bir dəfə, uşaqlar böyüyb, ali təhsil alandan sonra onların işilə bağlı bir tanınmış deputatımızın yanına getdim, bilirdim Vaqiflə yaxın olduqlarını.\n- Kim idi o deputat?\n- Yox, adını çəkməyəcəyəm, Allah cansağlığı versin, başqa nə deyim? Xahiş elədim məktəblərin birində Rəşadın işə düzəlməsinə kömək eləsin, sözümü yerə saldı, dedi, mənim elə tanışlarım yoxdur, amma bilirdim ki, bir zəngiylə həll edə bilər. Onun yanından çıxıb həyətdə çox ağladım. Yaxşı ki Rəşada deməmişdim sənin işinlə bağlı filankəsin yanına gedirəm, yəqin, inciyərdi məndən, qınayardı məni.\nBuna yaşamaq demək olmaz\n- Aydındır (araya uzun sükut çökür). Vaqif müəllim dünyasını dəyişəndən sonra ilk vaxtlar, əlbəttə, çox ağır oldu, necə yaşaya bildiniz o günləri?\n- Buna yaşamaq demək olmaz. Qızım Aytəni anamgilin yanında qoyurdum, Rəşadı geyindirib gəlirdim Sumqayıta, amma hər dəfə Vaqif qəzaya düşdüyü yerdən keçəndə gözlərimi yumurdum. Gedirdik Sumqayıta, Vaqifin gəzdiyi yerləri, məhəlləmizi, iş otağının yanını gəzirdim, sonra fikirləşirdim ki, mənim burada nə işim var. Elə bilirdim, dəli olacağam... Qayıdırdım Bakıya, amma yenə özümə yer tapa bilmirdim, deyirdim, qayıdıram Sumqayıta. Bütün günü yollarda, avtobuslardaydım (ağlayır). Yaxşı ki, uşaqlar tez böyüdülər, onlar böyüdükcə mən yavaş-yavaş ovundum, dedim ki, yaşamalıyam, Vaqifin yadigarları üçün yaşamalıyam. Feyzi gəlirdi, Rəhman gəlirdi, çalışırdılar başımı qatmağa...\n- Hər gün Sumqayıt-Bakı yoluyla gedib-gəlirdi, amma bir oktyabr günü o yol bitdi. Belə götürəndə həm də Vaqif İbrahim adlı bir yol da bitdi o gün. O qəza xəbərini necə eşitdiniz? Kim dedi, kim çatdırdı?\nƏlvida, qara gözlüm\n- Səhər işə gedəndə həmişəki kimi zarafat eləyib getdi, sonra tez pəncərəyə çəkilib, xeyli arxasınca baxdım. Hələ dayanıb, əl də elədi mənə. Sonra eyvandan baxdım onun arxasınca, gözdən itənə qədər baxdım, elə bil, nəsə olacaqdı, özümə yer tapa bilmirdim, çox narahat idim. Həmin gün ev telefonumuz da kəsildi. Aytən anamgildəydi, Rəşadı ayaqlarım üstə yatırdırdım, nəsə mürgüləyəndə yuxu gördüm. Elə bil Vaqifin ölümünü gördüm. Yuxuda gördüm qapısız-pəncərəsiz bir otaqdayam, quş kimi çırpına-çırpına qalmışam. Sonra oyandım, elə bildim Vaqif gəldi, uşağı kənara qoyub mətbəxə baxdım, hamama baxdım, gördüm yox, məni qara basıb. Oturdum pəncərə qabağında, gecə saat 1 oldu, gəlmədi, 2 oldu, gəlmədi, ürəyim partlayır. Sən demə, mən yuxu görəndə artıq Vaqif həyatla əlləşirmiş. Axşam saat 8-9 arası birliyin məşğələsindən qayıdanda hadisə olub, anamgili tapıblar, Vaqifi Republika xəstəxanasına aparıblar, rəhmətlik Bəxtiyar Bahabzadə gəlib özünü çatdırıb.\nGecə saat 3-ü keçmişdi, bir də gördüm "Göyərçin" jurnalının sürücüsü Rizvan gəldi maşınla həyətə, elə bildim Vaqifi gətirir. Tez qapını açdım, qapıda anamla bacımı görəndə dalağım sancdı ki, nəsə olub. Anam dedi, Vaqif bir az əzilib, 1 gün xəstəxanada qalacaq, geyin gedək onun yanına. Səhər öz əlimlə geyindirdiyim plaşı, sən demə, qan içində olub, anam onu gizlincə gətirib hamama qoymuşdu. Getdik xəstəxanaya. Gördüm Feyzigili, dostları, Bəxtiyar Vahabzadə, Gəncənin katibi olan bacısının yoldaşı, hamısı burdadır. Məni palataya keçməyə qoymadılar. Mən Vaqifi son dəfə həyətdə bir anlıq dayanıb mənə əl eləyəndə gördüm. Vaqif üç gün komada qaldı, sonra öz ölümü ilə məni yandırıb getdi...\nƏdəbiyyat qəzeti.- 2021.- 28 may.- S.16-17.


Paşinyanın güvəndiyi böyük güc var\naccess_time05/05/2021 11:07 folder_openSiyasət\nO, sübut etmək istəyir ki, normal seçki vasitəsi ilə rahatlıqla seçilə bilər\nErmənistanın Milli Təhlükəsizlik Xidmətinin (MTX) sabiq direktoru Mikael Ambartsumyan və onun həmkarları ictimai təşkilat yaradıblar. “Qraparak” nəşrinin xəbərinə görə, təşkilata xidmətin sabiq əməkdaşları, yüksək rütbəli zabitlər üzv olacaqlar. İctimai təşkilatın yaradıcıları Ermənistan MTX-nin direktorunun sabiq birinci müavini, general-leytenant Qrant Yepiskopyan, eks-müavini, general-leytenant Vrej Arzumanyan və polkovnik Mikael Ambartsumyandır.\nTəşkilatın Şurasının üzvləri sırasına, həmçinin MTX-nin digər sabiq direktoru, “Vətən” partiyasının lideri Artur Vanetsyan da daxildir. Ötən şənbə günü adı çəkilən şəxslər iclas keçiriblər. İclasın gedişi zamanı Qrant Yepiskopyan təşkilatın şurasının sədri seçilib. Ambartsumyan Yepiskopyanın təşkilatının sədri seçilməsinə də aydınlıq gətirib: “Biz hərbi subordinasiyaya hörmət edən adamlarıq. Qrant Yepiskopyan – general-leytenantdır və təbii ki, o, şuraya rəhbərlik etməlidir”. Mayın 7-si təşkilat mətbuat konfransı keçirəcək və öz proqramını, fəaliyyət hədəflərini açıqlayacaq. Xatırladaq ki, bir neçə gün əvvəl sabiq prezident Serj Sarkisyanın partiyası da MTX-nin sabiq rəhbərləri ilə əməkdaşlıq etdiyini, onlarla birlikdə seçkiyə qoşulmaq istəyir. Yəni görünən odur ki, müxalifət və hökumətdən narazı yüksək rütbəli hərbçilər Paşinyana qarşı bir koalisiya yaratmağa çalışırlar.\nErmənistanda yaşanan daxili prosesləri “Şərq”ə təhlil edən siyasi şərhçi Turan Rzayev vurğulayıb ki, seçkiqabağı bu tipli siyasi cəbhələşmənin olması gözləniləndir. Ekspertin sözlərinə görə, xüsusən qiyamçı hərbçilərlə keçmiş prezidentlərin ortaq hərəkət edəcəyi ehtimalı böyük idi:\n“Nikol Paşinyan ölkədəki qərbmeyilli partiyalarla koalisiya yaratmaq yolunu tutub və bir sıra siyasi təşkilatlarla ortaq hərəkət etmək qərarı alıb. Təbii ki, belə məqamda müxalifətin ortaq axtarışına çıxması, tərkibi genişləndirmək cəhdi başadüşüləndir. Amma əsas məsələ bu cür birliyin Paşinyan qarşısında nə dərəcədə effektiv olacağı ilə bağlıdır.\nƏlbəttə, yeni seçiləcək parlamentdə bütün partiyaların qərbyönlü olacağını iddia etmək absurd olardı. Şübhəsiz ki, parlamentdə müxalifəti təmsil edən qüvvələr yer alacaq. Əvvəlki qədər olmasa da, “Qarabağ klanı”nın da dəstəkçiləri var. Lakin ümumi vəziyyət dəyişməyəcək. Çünki ölkədə seçkilərin nəticəsinə təsir edəcək ciddi hadisə və ya fəaliyyət yoxdur”.\nAnalitikə görə, ehtimallar Paşinyanın seçkini udacağı yöndədir:\n“Baş nazirin tərəddüd etmədən özxoşuna istefa verməsi və yenidən seçkiyə hazırlaşması göstərir ki, güvəndiyi böyük güc var. Vaxtı ilə inqilab yolu ilə hakimiyyətə gəlsə də, indi sübut etmək istəyir ki, normal seçki vasitəsi ilə rahatlıqla seçilə bilər. Paşinyanın seçkidən qalib çıxması isə Yerevanın daha çox Qərbə istiqamətlənmiş siyasət aparacağı anlamına gəlir”.


Arif Əziz - Sənəti ilə ölkələrə körpü salan rəssam - XƏBƏRLƏR-AZƏRBAYCAN DÖVLƏT RƏSM QALEREYASI\nArif Əziz - Sənəti ilə ölkələrə körpü salan rəssam\n05.01.2022 / Yeni nəşrlər\nAzərbaycan Dövlət Mədəniyyət və İncəsənət Universitetinin müəllimi, professor, Dünya Rəssamlıq Akademiyasının həqiqi üzvü və bu qurumun Azərbaycandakı nümayəndəliyinin rəhbəri Arif Əziz 60 ilə yaxın yaradıcılıq fəaliyyəti ərzində Azərbaycan təsviri sənətinin inkişafına göstərdiyi xidmətlərə, mədəniyyətimizi xarici ölkələrdə layiqincə təmsil etdiyinə görə dəfələrlə diplom, orden və fəxri adlarla təltif olunmuşdur. Elə bu zəhmətin nəticəsidir ki, nəinki Azərbaycanda o cümlədən, dünyanın bir çox ölkələrində tanınır və sevilir. Yaradıcılığı daim diqqət mərkəzində olmaqla sənətşünasların tədqiqat obyektinə çevrilmişdir.\nArif Əziz Ə.Əzimzadə adına Azərbaycan Dövlət Rəssamlıq Məktəbini bitirdikdən sonra 1966-1971-ci illərdə S.Q. Stroqanov adına Moskva Dövlət Ali-Bədii Sənaye Rəssamlıq İnstitutunda “Sənaye qrafikası, qrafik dizayn” ixtisası üzrə təhsil alıb. 1971-ci ildə Poloniya Universitetində “Qrafik dizayn” üzrə təkmilləşmə kursu keçib. Elə həmin ildə vətənə qayıdaraq M.Əliyev adına Azərbaycan Dövlət Mədəniyyət və İncəsənət Universitetində pedaqoji fəaliyyətə dəvət olunur. Öz üzərində daim işləyən sənətdə kamilləşməyə doğru gedən rəssam 1973-1975-ci illərdə SSRİ Xalq rəssamları Mikayıl Abdullayev və Yevgeni Kibrikin yaradıcılıq emalatxanasında təhsilini davam etdirib.\nO, həmçinin Azərbaycan Dizaynerlər İttifaqı, Beynəlxalq Reklam Assosasiyasının üzvü və YUNESKO-nun sülhməramlı səfiridir.\n1971-ci ildən etibarən rəssamın bədii yaradıcılıq istiqaməti ilə pedaqoji fəaliyyəti bərabər, addım-addım irəliləməyə başlayır. Beləliklə o, Azərbaycanda ilk qrafik dizayner kimi tanınır, plakatlar, loqolar, ekslibrislər, afişalar, portretlər ilə yanaşı dəzgah rəngkarlığında da bir-birindən maraqlı əsərlər ərsəyə gətirir. Elə bu illərdən başlayaraq rəssam ayrı-ayrı ölkələrdə keçirilən sərgilərdə iştirak edir və onun fərdi sərgiləri təşkil olunur.\nHər bir rəssamın fırçasında ilk növbədə yaşadığı mühitin təsirindən yaranan təəssüratlar öz əksini tapır. Arif Əzizin Abşeronu, Bakı bağlarını, dəniz mənzərələrini canlandırdığı əsərlərində milli ruh ilə qovuşan yeni ideyalar özünəməxsus üslub xüsusiyyətləri əmələ gətirir. Bu üslub rəssamın dəst-xəttidir. Həmin dəst-xəttidir ki, keçmiş ilə gələcəyin, ənənə ilə yeniliyin sintezini tətbiq etməklə onun yaradıcılıq yolunu formalaşdırır. Arif Əzizin yaradıclığının başqa bir tərəfi bu əsərlərin insanın yaddaşına həkk olunmasıdır. Daha çox mücərrəd elementli, dekorativ xüsusiyyətli əsərləri ilə böyük ustalıqla tamaşaçının qəlbinə yol açır, onu düşündürür, əsərin hər tərəfində cizgilərin, xətlərin, fiqurların arasında gizlənən məqamların axtarışı, duyğuların düşüncəyə çevrilməsi ilə nəticələnir. Abstraksiya elə bu cəhətdən maraqlıdır ki, nəzəri cəlb edir, insan gördüyünün mənasını araşdırır. Bu rəssamın yaradıcılıq uğurudur və hər zaman sənətkarlıq baxımından yüksək qiymətləndirilir.\nGetdikcə rəssamın yaradıcılığında abstrakt səpkili tablolar daha sıx-sıx görünməyə başlayır. Belə ki, əsərlərində təzadlı rəng qammasına müraciət edir, şərti fiqurlu, mücərrəd kompozisiyalı əsərlərin sayı artır. Onun plakatlarında yazılı ifadənin yerini təsvirli, obrazlı ifadə tutur və yüksək bədii ifadə gücünə malik nümunələr yaranır.\nArif Əzizin keçmiş sosialist ölkələrinin demək olar ki, hamısında, Finlandiya, Almaniya, Fransa, İtaliya, Madaqaskar, Türkiyə, İran kimi dövlətlərdə müxtəlif zamanlarda sərgiləri təşkil olunmuş, o, Azərbaycan təsviri sənətini, mədəniyyətimizi xarici ölkələrdə uğurla təmsil etmişdir.\nGörkəmli sənətkar Baltikyanı ölkələrə xüsusilə, Vilnüs şəhərinə səfəri zamanı tarixi memarlıq abidələri, qırmızı kirəmitli evlər, daş döşəməli səliqəli küçələr, insanlar, adət-ənənələr və əfsanələrdən təsirlənərək etüdlər edir, portretlər işləyir. Vilnüs silsiləsinə daxil olan “Annanın müqəddəs tonqalı”, “Sevgililər”, “Pribaltika” kimi ofortları, “Vilnüs” linoqravürü, natürmort və portretlərini 1968-ci ildə Polşada keçirilən sərgidə nümayiş etdirib.\n1974-1975-ci illərdə tanınmış teatr rejissoru, SSRİ Xalq artisti Andrey Qonçarov Moskvada Nikolay Erdmanın “İntiharçı” adlı tragikomediyasının tamaşasını hazırlayarkən öz ideyaları, müasirliyi ilə diqqətini çəkən Arif Əzizi də tragikomediyaya bədii tərtibat verməyə dəvət etmişdir. Lakin gənc rəssamın bu sahədə təcrübəsizliyinə baxmayaraq, tragikomediyaya tərtibat verir və tamaşa uğurlu alınır.\n1976-cı ildə Arif Əziz Oleq İbrahimov və Arif Hüseynov ilə birlikdə Sibirə, Baykal–Amur Magistralının tikintisi ilə əlaqədar yaradıcılıq ezamiyyətinə göndərilirlər. Arif müəllim Sovet dönəminin əsas “Hər şey vətən üçün, hər şey xalq üçün” şüarı altında çalışan insanların yüksək ideyalarını, niyyətlərini ifadə edən plakatlara imza atır. Bu səpkidə onun “Tayqanı ram edirik”, “Gələcək bizi zəfərlərə səsləyir”, “Baykal-Amur magistralı başa çatdırılacaqdır”, “BAM mərdlik məktəbidir” kimi romantik üslubda, müasir baxışda, obrazlı təfəkkürə əsaslanan plakatlar silsiləsi yaranır. Sənətkarın bu plakatları çağırış əhəmiyyətli idilər. Qısa və lakonik ifadə vasitələrinin köməyi ilə geniş fikir formalaşdıra bilməsi rəssamın güclü təfəkkürünün məhsuludur. Bu plakatlarda gələcəyə ümidlə baxan insanların ümumiləşdirilmiş obrazları öz əksini tapır. Arif Əzizin plakatlarının əsas xüsusiyyəti ondadır ki, nəinki informasiya daşıyıcı əhəmiyyətə malikdir, həmçinin maarifləndirici əhəmiyyət kəsb edərək müasir günümüzdə də öz təsir qüvvəsini itirməmişdir. Bütün belə zəhmətlər qarşılıqsız qalmamış, SSRİ Rəssamlar İttifaqı yenilikçi rəssamı V.İ.Lenin komsomolu mükafatına layiq görmüşdür.\n1983-1986-cı illərdə rəssam Afrikaya-Seneqala dəvət alır. “Bakı və bakılılar” adlı sərgidə onun əsərləri Seneqalın nümayəndə heyəti tərəfindən yüksək qiymətləndirilir. Bir-birindən maraqlı isti və əlvan rənglərə bürünmüş əsərləri yaradıcılığına yeni rəng qatır. Onun “Zənbilli oğlan” , “Tələbə”, “Gid” adlı tabloları bu səpkidəndir. Daha sonra onun nisbətən abstrakt lövhələri “Oyanış” adlı silsiləsinə daxil olur. “Savanna” və “Qayıqlar” əsərində isə o, Seneqal mənzərələrini dekorativ üslubda kətana köçürür. Rəssam Afrika incəsənəti ilə yaxından tanış olaraq, aldığı təəssüratlardan “Seneqallı qızlar” , “Gülsatan qız”, “Baobab” kimi maraqlı kompozisiyalı əsərlər yaradır. Seneqal mövzusu emosional ruhlu, güclü rəng qamması, effektli kompozisiyası ilə yaradıcılığında böyük rol oynamış, onu zənginləşdirmişdir.\nSeneqalda olarkən portret janrına da müraciət edir. Bu baxımdan “Balıqçı”, “Afrikalı gənc qadın”, “Bunqalo qarşısında iki qadın” əsərlərində rəssam afrikalı insanın mənəvi aləmini böyük ustalıqla ifadəli təqdimatına çalışmışdır. “Portret” əsərində istedadlı qrafik üz cizgilərinin müxtəlif formalarına işıq-kölgə vasitəsi ilə nail ola bilmişdir.\nArif Əzizin xarici səfərləri ilbəil genişlənir, dünyanın dörd bir yanına ezamiyyətləri baş tutur. 1981-ci ildə öz sivilizasiyası ilə fərqlənən Hindistana yola düşür. Rəssam Hindistanın özünəməxsus mədəniyyəti, tarixi, adət-ənənələri ilə yaxından tanışlıq imkanı qazanır. Səfər zamanı Azərbaycan Sənayesi Nailiyyətləri çərçivəsində o, Azərbaycan sənayesinin nailiyyətlərini özündə əks etdirən pavilyonun tərtibatını verir və bununla yanaşı həm də fərdi sərgisini nümayiş etdirir. Bu sərgilərin davamı olaraq Dehli, Bombey, Mədras, Aqra şəhərlərində və Şri-Lankada da sərgilər keçirilir. Bu Əsərlərində Hindistana xas şux rənglər, adət-ənənələr, əhval-ruhiyyə duyulur. Sərgi ilə bağlı xatirələrində Arif Əziz qeyd edir ki, “Bütün rənglərin bir-birinə uyğun gəldiyini məhz Hindistanda anladım”. Burada da o, yorulmadan yaradıcılığını zənginləşdirməyin yollarını axtarır.\n90-cı illərdən etibarən rəssamın yaradıclığında əsaslı dəyişikliklər baş verir, Arif Əziz dünyada bəyaz əsərlər silsiləsi ilə öz sözünü deməyə başlayır, fəaliyyətinin “Bəyaz” dövrünə qədəm qoyur. Ağ rəngin hökm sürdüyü bu tablolar ölkəbəölkə gəzir, insanlar Azərbaycan təsviri sənətinin müasir tərəflərini yenilikçi rəssamın gözü ilə tanımağa başlayırlar. Rəssamın özünün də qeyd etdiyi kimi, hər bir musiqiçi 7 notu tanısa da, heç də hər bəstəkar bu notların köməyi ilə əsrarəngiz musiqilər bəstələyə bilmir. Rəssamlıqda da bu belədir. Rənglər müxtəlifdir. Düzgün, yerində istifadə edilməzsə, rəng yaxmasından başqa bir şey olmuyacaqdır. Arif Əzizin əsərlərində isə rəssamın yüksək sənətkarlıq bacarığından irəli gələrək ağ rəngin bolluğu bədii tərtibatını zövqlə təşkil edir.\nArif Əziz mahiyyətdə -dünyanı dərkdə müasir olmağa çalışır. 1996-2009-cu illərdə Türkiyədə “Bəyazlar” silsiləsindən sərgilərindən sonra Türkiyə kütləvi informasiya vasitələri bu sərgilərə münasibət bildirərkən müəllifi “Arif Bəyaz” adlandırmışıdılar. Bəyaz dövrə aid silsiləyə “Qədim mesajlar”, “Kaleydeskop”, “Şəkildə şəkil”, “Kosmik xəritə”, “Qalaktikanın göz qırpması”, “Kosmik atəşfəşanlıq”, “Kosmik aldanış”, “Səma sırsırası” kimi əsərləri daxildir.\n2013-cü ildə Parisdə rəssamın “Ulduz” Fransa – Azərbaycan Mədəni Əlaqələr Cəmiyyətinin və “CİFAL Groupe”un Azərbaycan nümayəndəliyinin dəstəyi ilə təşkil olunmuş 40-dək əsərinin nümayiş olunduğu sərgisi baş tutur. Fransanın məşhur dizaynerləri Jan Klod Jitrua, Kristof Gilarme, Tilman Qrav, məşhur maneken və aktrisa Sara Marşal, media nümayəndələrinin iştirak etdiyi sərgidə Arif Əzizin üslubunu müasir rəssamlıqda bir inqilab kimi dəyərləndirib və əsərlərini ənənəvi rəssamlıqla abstrakt rəssamlığın vəhdətindən yaranmış təkrarsız yaradıcılıq inciləri adlandırmışdılar.\nRəsmlərdə mövcud olan ritm, harmoniya, rənglərin bir biri ilə son dərəcə uyumu sanki rənglərin rəqsinə bənzəyir. Bunu Fransa səfərinə həsr olunmuş “Mulen Ruj” silsiləsindən olan əsərlərində də hiss etmək mümkündür. Rəssamın Qərb insanının ruhunu, duyğularını və baxışını əks etdirdiyi bu əsərlər mahiyyət etibarilə müasir günün incəsənətini təbliğ edir. Silsiləyə daxil olan əsərlərdə gözləri maska bəzəyi ilə örtülü qadın obrazlarını müxtəlif istiqamətlərdən axan rəngli xətlərin harmoniyası tamamlayır. Bu rəngarəng xətlər bir-birinə keçərək xaotik forma alır. Rəssam xətlər ilə sirli baxışlı qadını sintez edərək əsərə daha da mistik abu-hava bəxş edir. Beləliklə, rəngkar bu silsilədən olan işlərdə fiqurativ rəngli xətləri qəsdən müxtəlif istiqamətlərdən yağdıraraq tabloda dinamikaya və emosional durumun ortaya çıxmasına nail olur.\n2015-ci ildə Almaniyanın paytaxtı Berlin şəhərində yerləşən “Gallery Schulz” qalereyasında fırça ustasının “Rəngin ruhu” adlı fərdi sərgisi keçirildi. Sərgidə çıxış edən “Gallery Schulz” qalereyasının sahibi Mixail Şults Arif Əziz yaradıcılığını Azərbaycan Sovet incəsənəti ilə müasir Azərbaycan incəsənəti arasında əlaqəndirici kimi qiymətləndirmişdi. “Arif Əzizin yaradıcılığı hər zaman dəyişən və abstrakt olub. Sənəti ilə yaxından tanış olduqda, onun bədii yaradıcılığının inkişafını və düşüncə tərzini anlamaq olar”. Müəllif isə öz çıxışında bildirib ki, “Azərbaycan müstəqil dövlət olduqdan sonra rəssamların yaradıcılığına yeni nəfəs verildi. Sovet dövrünün əsas götürdüyü “Sosialist realizmi”-nin mövcud qadağaları aradan götürüldü.” Bütün bunlara baxmayaraq rəssamın müasirliyə meylliyi əsərlərindən yan ötmədi. O, öz əsərlərində təsviri sənətin yeni ifadə vasitələrini axtarır, Qərb incəsənəti elementləri ilə milli ənənələri unikal şəkildə birləşdirməyi bacardı.\nLondona səfər 2018-ci ildə baş tutdu. Beynəlxalq səviyyədə tanınan rəssamın əsərlərinə bu dəfə ayrı rakursdan baxılır. Belə ki, tanınmış Alman modelyer Leoni Merger 2017-ci ildə Berlin və London moda həftələrində nümayiş etdirilmiş və tənqidçilər tərəfindən bəyənilmiş “Qarabağ” kolleksiyasından sonra ərsəyə gətirdiyi ikinci layihəsi öz müasir yaradıcılıq tərzi ilə diqqəti cəlb edən Arif Əzizin rəsm əsərlərini öz geyimlərində əks etdirmək qərarına gəldi. “Arif Əziz buraxılışı” kimi tanınan yeni kolleksiya başlanğıc nöqtəsini rəssamın “Bəyaz” dövründən götürmüşdür. Leoni Mergen sənətkarın əsərlərində hökm sürən ağ rəngin mistikası, cizgilərin ritmik həlli, müasirlik və harmoniya modelyerin yeni kolleksiyasını işləyib hazırlamasına ilham vermişdir.\n2019-cu ilin mart ayında Arif Əzizin Türkiyədə növbəti fərdi sərgisi təşkil olunur. Bu dəfə İstanbulun Üsküdar Bələdiyyəsinin və TEAS Pressin təşkilatçılığı ilə “Nevmekan Sahil” sərgi salonunda “Bəyaz körpü” adlı fərdi sərgisi ilə sənətsevənləri sevindirdi. Sərgidə rəssamın müxtəlif illərdə yaratdığı 133 əsər nümayiş olunmuşdu. Bu zaman Üsküdar Bələdiyyəsinin başçısı Hilmi Türkmen Arif Əzizin Azərbaycan-Türkiyə mədəni münasibətlərinin inkişafındakı əhəmiyyətli rolunu qeyd edərək rəssama “Təşəkkürnamə” təqdim edir. Onun 1970-ci illərdən başlayaraq bugünədək qrafika, rəngkarlıq, dizayn, teatr dekorasiyası sahələrində yaratdığı əsərlər tamaşaçılar tərəfindən böyük maraqla qarşılandı. Sərgi salonunun iki mərtəbəsini əhatə edən ekspozisiyanın konsepti Arif Əziz yaradıcılıq yolunun fərqli məqamlarını, onun bədii spesifikasını, rəssamın fərdi manerasını izləyicilərə açıqlamaq idi. Tədbir çərçivəsində 8 Mart Beynəlxalq Qadınlar Günü ilə bağlı Üsküdarda keçirilən III “İz buraxan qadınlar zirvəsi” tədbirində Arif Əziz “Bəyaz” adlı əsərini Türkiyənin “Yaşılay” cəmiyyətinin və “İslam işbirliyi” təşkilatının prezidenti Esra Erdoğan Albayraka hədiyyə etmişdir.\nArif Əzizin yarım əsrdən çox yaradıcılıq fəaliyyətindən hələ çox danışmaq olar.. Dəfələrlə ABŞ, Rusiya, Finlandiya, İran, Türkiyə, Seneqal, Almaniya, Fransa və digər ölkələrdə fərdi yaradıcılıq sərgiləri keçirilən rəssamın əsərləri Moskvada “Şərq muzeyi”ndə, Tehranda “Şəhriyar muzeyi”ndə, Ankarada “Dövlət muzeyi”ndə , Bakıda Milli İncəsənət Muzeyində, bir çox sənətsevərlərin şəxsi kolleksiyasında və s. saxlanılır.Gərgin əməyinin nəticəsi olaraq, 2018-ci ildə o, Azərbaycan Respublikasının Prezidentinin fərmanına əsasən “Şöhrət” ordeniylə təltif edilmiş və Azərbaycanın Xalq Rəssamı fəxri adına layiq görülmüşdür. Arif Əzizin sərgiləri, nailiyyətləri və müasir fərqli manerası ilə Azərbaycan təsviri incəsənətinə yeni tövhələrini verməyə davam edir, onu dünyada tanıdır və öz sözünü rəsmin dili ilə sənətsevərlərə çatdırır...


Mingəçevirdə nə baş verib? FHN “yanğın”, “Azərenerji” “açılma” DEYİR Demokrat.az\nMingəçevirdə nə baş verib? FHN “yanğın”, “Azərenerji” “açılma” DEYİR\nÖtən gecə ölkə ərazisində elektrik təchizatının dayandırılması Mingəçevir elektrik stansiyasında baş verən yanğınla bağlı olub.\nFHN-dən APA-ya verilən məlumata görə yanğın söndürülüb, soyutma işləri aparılır. “Ölkə ərazisində elektrik enerjisinin verilişi mərhələli şəkildə bərpa ediləcək. Heç bir panikaya əsas yoxdur”, deyə FHN rəsmisi bildirib.\nBildirilir ki, hadisə nəticəsində ölən və yaralanan olmayıb.\n“Bir necə gündür havaların kəskin isti keçməsi ilə əlaqədar olaraq elektrik enerjisinə tələbatın kəskin şəkildə artması (təqribən 40 faiz) və elektrik avadanlıqlarının istismarında açılmalar nəticəsində baş vermiş qəzanın nəticələri aradan qaldırılır”.\nBu barədə isə Azərbaycan Energetika Nazirliyi və “Azərenerji” ASC-nin birgə operativ məlumatında deyilir.\nİyulun 3-də səhərə yaxın yayılmış məlumatda deyilir ki, elektrik enerjisi təminatı Şimal və Qərb bölgələrində tam, Mərkəzi Aran bölgəsində 60 faiz, Bakı şəhərinin Yasamal rayonunda 100 faiz, Sabuncu 30, Xəzər rayonunda 80 faiz, Binəqədi rayonunda 90 faiz, Nəsimi rayonunda 40 faiz, Nərimanov rayonunda 30 faiz, Səbail rayonunda 20 faiz və Nizami rayonunda 10 faiz bərpa olunub. Həyati vacib əhəmiyyətli obyektlərin enerji ilə təminatı tam bərpa edilib.\n“Qısa müddət ərzində ölkənin digər bölgələrində də enerjinin verilişi bərpa ediləcəkdir”, xəbərdə bildirlir.\nQəzanın səbəbləri hələ tam aydınlaşdırlmayıb. Birgə məlumatda deyilir ki, ilkin ehtimala görə, qəzaya səbəb Mingəçevirdə əsas düyün yarımstansiyasında baş vermiş açılma olub.\nXatırladaq ki, elektrik enerjisinin verilməsində fasilə saat gecə saat 1-ə işləmiş yaranıb. həmin saatda hələ xəttə olan metro qatarları tunellərdə qalıb.\nBakı metropoliteninin Bənövşəyi xəttində – “Avtovağzal” və “Memar Əcəmi” stansiyaları arasında hərəkət yalnız bu gün bərpa edilib.\n“APA-Economics”in məlumatına görə, bunu “Bakı Metropoliteni“nin mətbuat xidmətinin rəhbəri Bəxtiyar Məmmədov deyib. Onun sözlərinə görə, bununla əlaqədar, Bakı Nəqliyyyat Agentliyi Sumqayıt və ətraf ərazilərdən Beynəlxalq Avtovağzal Kompleksinə gələn marşrut xətləri üzrə avtobusların, müvəqqəti olaraq, metronun “İnşaatçılar”, “Memar Əcəmi” və “Nizami” stansiyalarına hərəkətini təşkil edib.\nQatarlar hələ işləmir\n“Azərbaycan Dəmir Yolları”dan “APA-Economics”ə veilən məlumata görə, ölkə ərazisində elektrik enerjisinin verilməsində yaranan problemlə bağlı bu gün günün birinci yarısında Bakı-Sumqayıt-Bakı marşrutunda işləyən elektrik qatarları hərəkətdə olmayacaq.\n3 İyul 2018, 09:31


Genetik kodlarla yaddaşa ötürülən sevgi əbədi yaşayır | Xalq Qəzeti\nGenetik kodlarla yaddaşa ötürülən sevgi əbədi yaşayır\nTürkiyədə Azərbaycanın müstəqilliyinin bərpasının ildönümünə həsr olunmuş tədbir keçirilib\n30.10.2017 11:45 | Oxunma sayı: 832\nİl–1991, ay–oktyabr, gün–18. O zamandan 26 il keçsə də həmin gün millət müstəqilliyin şərbətini təkrar və əbədi daddığına görə indiyədək hər il xatırlanır və heç vaxt unudulmayacaq. Həmin gün millətə müstəqillik, azadlıq, bəxtiyarlıq bəxş edildi. Xalqımız da bu hədiyyənin dəyərini, qiymətini, əvəzsizliyini və özəlliyini 26 ildir ki, sevə-sevə yaşayır.\nHər il oktyabr ayı bizi ötən əsrin 91-ci ilinə, ondan da 70 il öncəyə aparır. Uğursuzluqla uğurun təzadına səyahət edirik. Birinə xəyalən, digərinə yaddaşımızı vərəqləyərək... Biz 91-ci illərin şahidləriyik. Əvəzsiz qazancımız üçün itirdiyimiz şəhidlər, onların canı- qanı bahasına əldə etdiyimiz uğurlar və nəhayət, müstəqillik, özgürlük...\nOktyabr ayı müstəqilliyimizin təntənəsi ayıdır. İllərdən bəri bu günün bayram olaraq qeyd edilməsi xalqımıza nə qədər sevinc bəxş edir, fərəhləndirir. Müstəqil dövlətin vətəndaşı olmaqdan qürur duyuruq. Əldə edilən bu azadlığın, müstəqilliyin qardaş ölkədə xatırlanaraq qeyd edilməsi, həmin günün şərəfinə möhtəşəm tədbir təşkil edilməsi isə Azərbaycana olan böyük sevgi və hörmətin misilsiz təsdiqidir. Ötən həftə Türkiyənin Manisa şəhərində, Cəlal Bayar Universitetinin Süleyman Dəmirəl Mədəniyyət Mərkəzində reallaşdırılan tədbir möhtəşəmliyi ilə hələ uzun müddət xatırlanacaq. Qeyd edək ki, ədəbiyyat, mədəniyyət, incəsənət xadimləri və jurnalistlərdən ibarət 20 nəfərlik Azərbaycan nümayəndə heyətinin qatıldığı tədbirə qəlbində əbədi Türkiyə–Azərbaycan sevdası yaşadanlar toplaşmışdı.\nTürkiyənin Mədəniyyət və Turizm Nazirliyi,TİKA, Avrasiya İqtisadi Əlaqələr Dərnəyi (EkoAvrasya), Şahzadələr Bələdiyyəsi və Kredit Yurdlar Qurumu, Türkiyə Dil və Ədəbiyyat Dərnəyi Manisa şöbəsi (TDED), Avrasiya Beynəlxalq Araşdırmalar İnstitutunun təşkilatçılığı ilə keçirilən tədbir “Azərbaycanın müstəqillik həftəsi“ çərçivəsində “Türk dünyasında iz qoyanlar” adı ilə reallaşdı.\nTDED Manisa şöbəsinin rəhbəri, Manisadan millət vəkili Səlcuq Özdağ tədbiri açaraq qonaqları salamladı. Azərbaycanın dövlət himni səslənəndə zaldakılar ayaq üstə, əllərində hər iki ölkənin bayrağı, dillərində dilimizin şirin himni bu səsə qoşuldular. Yaşlı, uşaq, gənc–hamı bir nəfər kimi himnin sədalarına varmışdı. Bu hissi o anda yaşamayan duya bilməz. Hamı oxuyurdu, ifadan gözləri dolan kim, həyəcandan titrəyən kim?... “Canımı sənə qurban demişəm, Ey gözüm, canım, Azərbaycanım”! Himn bitər -bitməz zalı sürəkli alqış sədaları altında “Azərbaycan–Türkiyə” uğultusu başına aldı. Tədbir iştirakçıları Türkiyənin dövlət marşı səslənəndə də zala eyni coşqu yaşatdılar.\nSəlcuq Özdağ çıxış edərək bu cür ortaq mədəniyyət tədbirlərinin əhəmiyyətini vurğuladı. Tarixə səyahət edərək ilk cümhuriyyət dövrünü, süquta uğrayan müstəqilliyimizi xatırlatdı. Azərbaycanda qurulan ilk demokratik respublikanın düçar olduğu uğursuzluğun səbəblərindən söz açdı. Qardaş Türkiyənin hər zaman Azərbaycanın yanında olduğunu və bundan sonra da olacağını alqışlar altında bəyan etdi. Azərbaycan və Türkiyənin ortaq fikirli, yetərincə tanınmış şairləri Bəxtiyar Vahabzadənin və Abdurrahim Karakoçun Vətənin özgürlüyünü, dərdlərini, müstəqillik yolunda çəkdikləri ağrı-acıları əks etdirən şeirlərindən nümunələr söylədi. “Azərbaycan ədəbiyyatında Bəxtiyar Vahabzadə kimdirsə, dilinizə, millətinizə ölkənin müstəqilliyi yolunda mücadilədə onun hansı xidmətləri varsa, Türkiyə üçün Abdurrahim Karakoç odur,”–dedi.\nSəlcuq Özdağı səhnədə Adanadan millət vəkili Necdet Ünüvar əvəz etdi. Çıxışına Azərbaycana olan böyük sevgi etirafı ilə başlayan N. Ünüvar zaman-zaman xalqların milli mübarizəsində millətin səsi, sözü olan, onun dərdlərini öz yaradıcılıqlarında anladan, həqiqətən tarixdə iz qoyan şairlərin rolunu yüksək qiymətləndirdi. Millət vəkili “şairlər sussa, millət də susar”, – deyərək Azərbaycan və Türkiyənin dostluq və qardaşlıq münasibətlərinin sarsılmaz olduğunu vurğuladı və hər iki şairin Vətən üçün yazdığı şeirlərindən nümunələr təqdim etdi.\nMilli Məclisin deputatı, Avrasiya Beynəlxalq Araşdırmalar İnstitutu İctimai Birliyinin rəhbəri Qənirə Paşayeva alqışlar altında səhnəyə qalxdı. Qeyd edim ki, zalda əyləşənlər arasında özlərinin etirafına görə, məhz Qənirə xanımla görüşmək arzusu ilə tədbirə qatılanlar da vardı. O çıxış edərək, Azərbaycanın müstəqilliyini bərpa etməsinin 26-cı ildönümünə həsr olunmuş “Türk dünyasında iz buraxanlar” adlı tədbirin təşkilini yüksək dəyərləndirdi. Azərbaycanın müsəlman Şərqində ilk demokratik cümhuriyyət olaraq, müstəqilliyini bəyan edən ölkə olduğunu deyən deputat xalqımızın XX əsrin əvvəllərində keçdiyi şərəfli və çətin mübarizə yolundan danışdı. Bildirdi ki, 70 il sovet imperiyası qadağalarına baxmayaraq, şair və yazıçılarımız hər zaman milli kökünə və dəyərlərinə bağlı oldular. Ötən illərdə əqidəsinə, dilinə görə bir çoxları “pantürkist” damğası ilə qətlə yetirildilər, sürgün edildilər. Buna baxmayaraq, hər zaman şairlər, yazıçılar, ziyalılar xalqın milli ruhunun oyanmasında mühüm rol oynadılar. Qənirə xanımın türk dünyası ədəbiyyatının iki görkəmli ismi– Abdurrahim Karakoç və Bəxtiyar Vahabzadənin yaradıcılığından səsləndirdiyi şeirlər dəfələrlə alqışlarla qarşılandı. O, Bəxtiyar Vahabzadənin bütün yaradıcılığında Azərbaycan türkcəsinə sevgisini, tariximizə olan məhəbbətini onun şeirlərindən, xüsusilə də “Gülüstan” poemasından gətirdiyi nümunələrlə tədbir iştirakçılarına çatdırdı. Qeyd etdi ki, bu cür ortaq mədəniyyət tədbirləri türk dünyası tarixində mühüm rol oynayan görkəmli şəxsiyyətlərimizi daha yaxından tanımağa, gənc nəslə tanıtmağa şərait yaradır.\nQənirə Paşayeva çıxışıında “Türkiyə nə qədər güclənərsə, bu Azərbaycanın və bütün türk dünyasının gücü, Azərbaycan nə qədər güclənərsə, bu Türkiyənin və bütün türk dünyasının gücüdür”,– dedi və türk dünyasının gücünü onun birliyində gördüyünü vurğuladı. Qeyd etdi ki, türklərin özlərinə məxsus olana sahiblənməyi bu birliyi daha da qüvvətləndirir və bu birlik sayəsində əl-ələ verərək Azərbaycanın Ermənistan tərəfindən işğal edilmiş torpaqlarını da işğaldan azad edəcəyik: “Mən inanıram ki, biz belə gözəl gecələri işğaldan azad edəcəyimiz Dağlıq Qarabağda, Xankəndidə, Şuşada, Laçında və digər o gözəl torpaqlarda keçirəcəyik. Bölgədə Azərbaycan və Türkiyəyə qarşı, türk toplumlarına qarşı böyük güclərin ədalətsizliyinə, oyunlarına qarşı ən yaxşı mübarizə birlikdir və birliyimizi daha da gücləndirməliyik”.\nAzərbaycan–Türkiyə Parlamentlərarası Dostluq Qrupunun sədri Necdət Ünüvar, millət vəkilləri Selcuk Özdağ, Sefer Ayhan Üstün, Manisa valisi Mustafa Hakan Güvençer, sabiq Ailə və Sosial Politikalar Bakanı Səma Ramazanoğlu, Manisanın bir sıra bələdiyyə rəhbərləri ilə birlikdə EkoAvrasiya dərnəyinin rəhbəri Hikmet Eren Q. Paşayevaya “Türk Dünyasına Xidmət” ödülünü təqdim etdi. O, Q.Paşayevanın türk dünyası, mədəniyyəti, ədəbiyyatı və sənətinə xidmətlərindən, harada yaşamasından asılı olmayaraq türk insanına dəstəyindən, türk dövlət və toplumlarının beynəlxalq arenalarda haqlarının müdafiəsi istiqamətində addımlarından dolayı bu mükafata layiq görüldüyünü bildirdi.\nBelə bir mükafatın ona təqdim olunmasını Azərbaycana olan diqqət və sevginin göstəricisi olduğunu söyləyən Q. Paşayeva bütün təşkilatçılara təşəkkür etdi. O, bu mükafatın çox böyük dəyər daşıdığını dedi. Bildirdi ki, bu mükafatı duyğu, düşüncə və əməlləri ilə türk gəncliyinə böyük örnək olan, yol göstərən türk dünyasının böyük dövlət adamlarını, liderlərini, ziyalılarını rəhmət və hörmət ilə anaraq, onların ruhları qarşısında baş əyərək qəbul edir.\nSöz Azərbaycan incəsənət ustalarına veriləndə zal alqış səslərindən titrədi. Bir faktı qeyd edim ki, Süleyman Dəmirəl Mədəniyyət Mərkəzi Bakıdakı Muğam Mərkəzini xatırlatsa da, tamaşaçı tutumuna görə xeyli böyükdür. Zalda geri dönüb baxanda tamaşaçıdan çox bayraq görünürdü. Elə bil tamaşaçıların üstünə bayraqdan dalğalanan örtük salınmışdı. Respublikanın Xalq artistləri Gülyaz və Gülyanaq Məmmədovaların, gənc müğənni Ramal İsrafilovun ifalarında Bəxtiyar Vahabzadənin sözlərinə bəstələnmiş mahnılar tamaşaçılar tərəfindən sürəkli alqışlarla qarşılandı. Bacıların ifa etdikləri “Azərbaycan—Türkiyə” mahnısını səslərini səsə qatan zaldakılar ayağa qalxaraq alqışlar altında oxudular. Türklərin hər bir ifaya xüsusi diqqəti, hər mahnıya ilıq münasibəti, hər ifaçıya rəğbəti bütövlükdə Türkiyənin qardaş Azərbaycana münasibəti idi. Gənc ifaçı Leyla Qasımovanın ifasında “Mehribanım” mahnısı şirinliyi, həzinliyi ilə tamaşaçıları lirik ovqata köklədi.\nAzərbaycan musiqiçiləri səhnəni Abdulla Qurbaninin rəhbərlik etdiyi Türkiyə orkestri ilə paylaşırdı. Türkiyəli sənətçilər Seher Çağatay, Recai Nuri Kadiroğlu, Alper Kıraç, Çiydem Birdalın ifasında Abdurrahim Karakoçun şeirlərinə bəstələnmiş mahnılar da gecəyə ayrı bir rəng qatdı. Tamaşaçılar hər ifanı alqışlarla qarşılayır, sözlərini bildikləri mahnıları salonda oxuyurdular.\nMüğənnilərdən sonra səhnə şairlərə verildi: Sumqayıt Poeziya evinin direktoru İbrahim İlyaslı, Cığatel İsaqızı və Avrasiya Yazarlar Birliyinin rəhbəri İmdat Avşarın bu gecənin fəxri qonaqları–Abdurrahim Karakoç və Bəxtiyar Vahabzadəyə həsr etdikləri şeirlər tamaşaçıların qəlbini oxşadı.\nKonsertin akkordunu dahi bəstəkarımız Üzeyir Hacıbəylinin əsəri olan “Çırpınırdı Qara dəniz” mahnısı vurdu. Mahnı böyük coşğu ilə Türkiyə və Azərbaycan bayraqlarının dalğalandırılması ilə səsləndirildi. EkoAvrasya dərnəyinin rəhbəri Hikmət Eren və Manisadan millət vəkili, TDED Manisa şöbəsinin rəhbəri Səlcuq Özdağın imzaladıqları təşəkkürnamələrin tədbirin sonunda səhnəyə dəvət edilən şair və jurnalistlərə təqdim edilməsi də diqqət nümunəsi idi.\n... O gecə başqa gecə idi. Tədbir başlanandan sona qədər həyəcan hissi bizi tərk etmədi. Həmin gecə qardaş sevgisinin, Azərbaycana olan böyük və əvəzsiz sevginin bir daha şahidi olduq. Himnimizi ayaq üstə, əllərində Azərbaycan və Türkiyə bayraqlarını yelləyərək oxuyan türk qardaşlarımızın bəxtiyarlığını üzlərindən, gözlərindən oxumaq olurdu. Bir həqiqət var ki, bu sevgini nə pulla, nə xahiş-minnətlə qazanmaq olur. Bu, içdən gələn, ürəkdən süzülən, genetik kodlarla yaddaşımıza ötürülən sevgidi ki, canımızda, qanımızda əbədi yaşayacaq...


Moto satılır - Xoroşevski, Moskva\nMoto satışı, Moskvanın Xoroshevski bölgəsi, ən çox ziyarət edilən pulsuz elan saytlarından birində - 495. şəhər.\nHər kəs 495.city İnternet bülletenində bir reklam yerləşdirə bilər - "Moto Satış", o cümlədən Moskva və Moskva bölgəsində mal və ya xidmət satan xaricilər. Nəşrlər üçün məcburi qeydiyyat tələb olunur. Moskvanın Xoroşevski bölgəsində “Moto Satış” elanı təqdim edərək onu təsvir və fotoşəkillərlə müşayiət etməlisiniz. Daha çox təfərrüat və əlaqə, məhsulunuzu tez və gəlirli bir şəkildə satma ehtimalı o qədər çoxdur. Potensial alıcılar yalnız müsbət rəyləri olan təsdiqlənmiş, qeydiyyatdan keçmiş istifadəçilərə inanırlar.\nÜstəlik veb saytımızda reklamı bizdən sifariş edə bilərsiniz. Moskvadan və Rusiyanın digər şəhərlərindən minlərlə İnternet istifadəçisi sizin haqqınızda məlumat əldə edəcəkdir. Moskvanın Xoroşevski bölgəsində "Moto Satış" elanı yerləşdirin və nəticə sizi gözləməyəcək !!!


Frankofoniya Universitet Mərkəzi\nAzərbaycan Dillər Universiteti 21 may 2015-ci ildən bəri “Frankofoniya Univeritet Agentliyi (Agence Universitaire de la Fancophonie)” təşkilatına üzvdür. Qeyd etmək istərdik ki, dünyada 106 ölkənin 900-dan çox universitetinin və elmi tədqiqat institutlarının üzv olduğu Frankofoniya Universitetlər Agentliyinə (https://www.auf.org/) Azərbaycandan üzv olan ilk Universitet Azərbaycan Dillər Universitetidir. FÜA beynəlxalq təşkilatdır və bu təşkilatın üstünlüyü fransızdilli üniversitetlərin müəllim və tələbə heyətinin mobilliyini təmin etmək və gücləndirməkdir.\n2017–ci ildə Azərbaycan Dillər Universiteti (ADU) və Frankofoniya Universitet Agentliyinin birgə əməkdaşlığı çərçivəsində Azərbaycan Dillər Universitetində Frankofoniya Universitet Mərkəzi yaradılmışdır. Frankofoniya Universitet Agentliyinin Mərkəzi və Şərqi Avropa üzrə direktoru cənab Mohamed Ketata və Fransanın Azərbaycandakı fövqəladə və səlahiyyətli səfiri Orelia Buşez və digər rəsmi şəxslərin iştirakı ilə 4 Aprel 2017-ci il tarixində mərkəzin rəsmi açılışı olmuşdur. Frankofoniya Universitet Mərkəzi yarandığı vaxtdan bu günədək öz qarşısına aşağıdakı vəzifələrin icrasını qoymuşdur:\ntələbələrin fransız dilində ifadə və kommunikasiya bacarıqlarını təkmilləşdirmək;\nmüəllim və tələbələri pedaqoji resurslarla təmin etmək;\ninnovativ, həvəsləndirici və yeni dərslərin inkişafı üçün ləvazimatlardan (məsələn: yeni məlumat kitabçaları, didaktik bazalara müraciət), didaktik canlı qurğulardan (görüntülü konfrans, elektron kitablar, internet çalışmaları, dil laboratoriyaları) istifadə etmək;\nFrankofoniya Universitet Agentliyinin Mərkəzi və Şərqi Avropa üzrə ortaq universitetləri ilə video-konfranslara qoşulmağa şərait yaratmaq;\nmüəllim və tələbələr üçün Frankofoniya Universitet təşkilatının əməkdaşlığı ilə treninq və təlimləri təşkil etmək;\nFransadan dəvət olunmuş fransız dili müəllimlərinin iştirakı ilə müxtəlif sahələr üzrə dərsləri təşkil etmək;\nmüəllim və tələbələri Frankofoniya Universitet təşkilatının illik təqaüd proqramlarında iştirak etməyə cəlb etmək və həmin proqramlar haqqında geniş məlumat vermək;\nfransızdilli müəllimlərin və eləcə də fransızdilli universitetleri bitirən məzunların iştirakı ilə danışıq klubları, dəyirmi masalar təşkil etmək;\nUniversitetin fransızdilli müəllim və tələbələrinin təşkilat tərəfindən fransızdilli ölkələrdə təşkil olunan konfranslar, tədbirlər və təqaüd proqramları ilə bağlı məlumatlandırılması;\nmərkəzdə tədbirlər, müsabiqələr, görüş və təqdimatların təşkili işi, tələbə mobilliyi, Frankofoniya Universitet təşkilatının Mərkəzi və Şərqi Avropa üzrə əməkdaşları ilə daimi rəsmi yazışmaların aparılması.\nMərkəzdə Universitetimizin bütün tələbə və müəllimləri üçün fransız dilində müxtəlif mənbələrə (kitablar, jurnallar, sənədli film bazaları, filmlər, DVD-lər) sərbəst işləmək imkanı yaradılmışdır. Fəaliyyət göstərdiyi zamandan etibarən mərkəzimiz Frankofoniya Universitet Agentliyinin maliyyə dəstəyi ilə müxtəlif didaktik resurslarla (ağıllı lövhə, kompyuterlər, dərsliklər, lüğətlər, fransız dilində bədii kitablar və s.) təmin edilmişdir. Hər il mərkəzin illik fəaliyyət planına əsasən FUA mərkəzin fəaliyyətinə müəyyən maliyyə dəstəyi göstərir (mərkəzdə təlim keçən müəllimlərin qonorarları, müsabiqə qaliblərinin hədiyyələri, kitablar və dərs vəsaitləri, texniki avadanlıq və s.).\nAzərbaycan Dillər Universiteti sözügedən təşkilata üzv olduğu gündən bəri Universitetimiz bir çox fransızdilli layihələrdə iştirak etmişdir. Bundan başqa, Frankofoniya Universitet Agentliyi və Azərbaycan Dillər Universiteti ilə birgə əməkdaşlıq çərçivəsində Universitetimizin tələbə və müəllimləri istər fransızdilli ölkələrdə, istərsə də Azərbaycan Dillər Universitetində təşkil olunan təlim və mübadilə proqramlarında müvəfəqiyyətlə iştirak etmişdir. Təşkilatla əməkdaşlığımız çərçivəsində Universitetimizin 8 tələbəsi təqaüdlə Fransada 2 ay müddətində pedaqoji təcrübə keçməyə göndərilmişdirlər.\n2012-ci ildən etibarən Ruminiyanın Buxarest şəhərində, 2017-ci ildə isə Xorvatiyanın Zaqreb şəhərində Frankofon Universitet Agentliyinin dəstəyi ilə ənənəvi gənclər festivalı təşkil olunub. Bu festivalda Universitetimizin fransızdilli tələbələri ölkəmizi layiqincə təmsil etmişdir. Festivalın əsas məqsədi bütün dünyada fransızdilli gəncləri bir araya toplamaq, onların elmi-mədəni fəaliyyətlərini öz aralarında fransız dilində bölüşməsinə şərait yaratmaq, həmçinin öz ölkələrini beynəlxalq arenada təmsil etmələrinə təkan verməkdir. Bu tipli festivallar multikultural ənənələri ilə tanınan ölkəmizin dünya arenasında gənclərin təmsilçiliyi ilə təbliğ olunmasına şərait yaradır. Bununla yanaşı, FÜA-nın dəstəyi ilə müxtəlif ölkə və üniversitetlərdə (Fransa,Yaponiya, Gürcüstan və s.) təşkil edilmiş elmi konfrans, seminar və təlimlərdə müəllimlərimiz də fəal iştirak ediblər.\nMüəllim mübadiləsinin daha geniş miqyası əhatə etməsi məqsədi ilə xaricdən konkret sahələr üzrə mütəxəssislər dəvət etmişik və onların təlimlərində 20 – 30 nəfər arası müəllimlər iştirak etmişdir. İlk təlim Fransanın Nis Sofia Antipolis Universitetinin müəllimi və Nis beynəlxalq yay məktəbinin direktoru Delfin de Vazier tərəfindən “Fransız dili xüsusi məqsədlər üçün – turizm” mövzusunda”, ikinci təlim isə Moldaviya Dövlət Universitetinin müəllimi Silvia Gutu tərəfindən “Elmi-tədqiqat işlərinin aparılmasında İKT-nin tətbiqi” mövzusunda aparılmışdır. 2019-cu ilin may-iyun aylarında ADU-nun Frankofoniya Mərkəzi və Əlavə Təhsil fakültəsinin birgə əməkdaşlığı ilə 1 aylıq fransız dili müəllimləri üçün ixtisasartırma kursu təşkil edilmişdir. Təlimdə ADU-nun 30-a yaxın fransız dili müəllimi iştirak edərək beynəlxalq sertifikata layiq görülmüşdür.\nFrankofoniya Universitet Mərkəzi fəaliyyət göstərdiyi gündən etibarən Fransanın Azərbaycandakı Səfirliyi, eləcə də digər fransızdilli səfirliklərlə sıx əməkdaşlıq şəklində fəaliyyət göstərir. Buna 12 aprel 2018-ci il tarixində Azərbaycan Dillər Universitetinin II Tədris korpusunda Fransanın Azərbaycandakı səfirliyinin birgə əməkdaşlığı çərçivəsində təşkil olunan fransızdilli universitetlərin I forumunu misal göstərmək olar.\nBildiyimiz kimi, mart ayının 20-dən etibarən COVID-19 virusuna qarşı mübarizə səylərini gücləndirmək məqsədi ilə ölkəmizdə karantin rejimi elan edilmişdir. Bu səbəbdən Frankofoniya mərkəzi öz fəaliyyətini onlayn şəkildə davam etdirməkdədir. Bu müddət ərzində Mərkəzi və Şərqi Avropa üzrə Frankofoniya Universitet Agentliyi tərəfindən e-mail vasitəsilə göndərilən bütün müəllim və tələbələr üçün təşkil edilən onlayn dərs və təlimlər, eləcə də Fransız nəşriyyatlarının ödənişsiz onlayn kitabxanaları sosial şəbəkələrdə, universitetimizin rəsmi saytında və ölkənin öndə gedən sayt portallarında (azertag.az) paylaşılmış, tələbə və müəllimlərin e-mail ünvanlarına göndərilmişdir.\nCOVID-19 pandemiyasına qarşı mübarizə ərəfəsində, Paris Fransız Institutunun dəstəyi ilə mart ayının 26-dan etibarən hər həftənin 4-cü günü bütün dünyada fransız dilini tədris edən FLE müəllimləri üçün fransız dilinin onlayn tədrisi və tədrisində aktual problemləri ilə bağlı ödənişsiz web seminarlar (webinaire) təşkil edilir. Universitetimizin bütün fransız dili müəllimləri bu seminarlarla bağlı mərkəz tərəfindən mütəmadi olaraq e-mail, universitetin və mərkəzin sosial şəbəkələri vasitəsilə məlumatlandırılır.\nCOVID-19 pandemiyası ilə əlaqədar olaraq, Fransanın kitab nəşriyyat evləri, YUNESCO və dünyanının məşhur rəqamsal kitabxanası öz dərsliklərinin rəqəmsal variantını, Louvre, Château de Versailles və Orsay muzeyləri öz eksponatlarını hər kəsə virtual olaraq (ödənişsiz) açıq elan etmişdir. Bütün bu məlumatlar mərkəz tərəfindən araşdırılaraq, müəllif hüquqları tam şəkildə qorunmaq şərti ilə universitetimizin rəsmi saytında, eləcə də sosial şəbəkələrdə paylaşılmışdır.\nFrankofoniya Universitet Agentliyi, RFİ (Radio France Internationale) beynəlxalq radiosu ilə birgə əməkdaşlıq çərçivəsində "Prix des jeunes écritures (Gənc Yazarlar mükafatı) adlı müsabiqə elan etmişdir. Hazırkı sanitar vəziyyətdən aslı olmayaraq, RFI və AUF bu müsabiqəni məsafəli şəkildə uzaqdan dəstəkləyir və 18-29 yaş arası bütün gənc fransızdilli tələbələri müsabiqədə istirak etməyə dəvət edir. Elan mərkəz tərəfindən tərcümə edilmiş, ADU-nun fransızdilli tələbələrinə onlayn şəkildə təqdim olunmuşdur.\nMərkəz rəhbəri və mütəxəssisi karantin müddətində Mərkəzi və Şərqi Avropa üzrə Frankofoniya Universitet Agentliyi ilə mütəmadi olaraq rəsmi yazışmalarını davam etdirməkdədir.\nFrankofoniya Universitet Mərkəzinin rəhbəri Gulnarə Sadıxova və mərkəzin baş mütəxəssisi Jalə Salmanovadıır.


Şeytanın insanlar üçün qurduğu tələlər (4) » Qadin.Net ~ İlk milli qadın portalı... Azərbaycan xanımlarına...\nŞeytanın insanlar üçün qurduğu tələlər (4)\nŞeytanın insanlar üçün qurduğu tələlərdən biri də nəfsin hansı tərəfə meyilli olduğunu yaxşı anlayıb ona görə hərəkət etməsidir. Əgər nəfsi çalışqanlıq və şücaətə meyillidirsə, onu bu barədə ona əmr edilən və ondan gözlənilənlərdən daha çoxuna cəlb edib onu həddini aşmağa çağırar. "Sənin kimi himməti ali bir insan bunlarla kifayətlənməz" kimi onu ifrata sürükləmək üçün var gücü ilə çalışar, onu bir ifratdan digər bir ifrata sürükləyər. Əgər qulun nəfsi geri qalmaq tərəfinə meyllidirsə, bu zaman da onun zəif olan iradə və himmətini daha da zəiflətmək üçün çalışar, onu yaxşıca təfritə (ifratın əksi), geriyə sürükləyər. Ya həddindən daha artıq geri sürükləyər, ya da həddindən daha çox qabağa getmək üçün qulların iradə və himmətlərinə görə vəsvəsə verir. Heç bir zaman qulların ədalət və haqq üzərində olmalarından razı olmaz, ya ifrat istər, ya da təfrit (yəni ifratın əksidi, gerilik)... Necə ki, sələfdən bəziləri bu barədə belə buyurmuşdur: "Uca Allahın əmr etdiklərindən hər birinin üzərində şeytanın iki mübarizəsi var! Ya təfrit və qüsurlu tərəfə, ya da ifrat tərəfə çəkər. Hansında müvəffəqiyyətli olsa, onu özü üçün bir qalibiyyət qəbul edər" (Kəşful Hafa əsərində bu sözün sələf imamlarından Əuzai-yə aid olduğu bildirilmişdir. Cild 1, səh. 391).\nƏgər bunu tətbiq etməsinə baxsan, Adəmdən (ə.s) indiyə qədər insanları həqiqətən bu iki vadidə, yəni ifrat və təfrit tərəflərində çox yollarla apardığını görərsən. Peyğəmbərlərin yolunda, xüsusilə bizim peyğəmbərimizdən sonra Onun və səhabələrinin üzərində olduğu Doğru Yol üzərində sabit və daim olanları çox azdır. Dəstəmaz və qüsl kimi dini təmizlik mövzularına baxsan, kimisi lazımi ciddiyyəti göstərməkdən uzaq, kimi də etməsi lazım olan əməllərdən çox irəli gedib vəsvəsələr içində olmaqdadır. Zəkat mövzusuna baxsan, kiminin zəkatını əksik verdiyini və ya heç vermədiyini görərsən, kiminin də bütün malını paylayıb insanlara yük olduğunu və ya dilənmək məcburiyyətində qaldığını müşahidə edərsən.\nKimisi geyinmə və yemək içmək kimi şəxsi ehtiyaclarını yerinə yetirməkdən çox uzaqdır, malı olduğu halda zahidlik düşüncəsilə özünə baxmamaqdadır. Kimi də həddindən çox yeyib-içib bədəninə və qəlbinə zərər verməkdədir. Tarixə belə baxsan, kimisinin peyğəmbərləri və övliyaları, alimləri öldürdüyünü görərsən. Kimilərinin də onlara ibadət etmək istədiklərinə şahid olarsan! Kimisi insanlardan uzaqlaşmış, cümə və camaatı, cihadı və elmi tərk etmişdir. Bəziləri də insanlarla o qədər qaynaşmışdır ki, onların zülm və günah olan işlərində belə iştirak etmişdilər.\nKimiləri nigahlı xanımı ilə kifayətlənməyib zina edərlər, kimiləri də əsla evlənməyi qəbul etməz. Kimi təriqət şeyxlərini ələ salıb onların haqqını və qədrini qəbul etməz, kimiləri də onlara ibadət etməklə məşğuldurlar.\nBəziləri "Uca Allah bu aləmin nə içindədir, nə xaricindədir! Nə yuxarıda, nə aşağıdadır, nə sağda, nə də soldadır" deyərkən, bəziləri də "Allah zatı ilə hər yerdədir, hava və oksigenin hər yerdə olduğu kimi..." deyərək iman və tövhid barəsində belə ifrat və təfrit edərlər. Yenə bəziləri "Allahın əsla danışması yoxdur, o indiyə qədər bir tək kəlam söyləməyib" deyərkən, bəziləri də "Allah ta əzəldən bəri hey danışır. Onun kəlamında heç bir kəsinti və fasilə olmaz. Onun şeytana, İsaya və Musaya olan o əzəli xitabı, indiyə qədər onunla davam edib eşidilməkdədir" deyir. Birincilər təfrit edərkən ikincilər də ifrata qaçırlar.\nBəziləri Allahın kimsəyə bir başqasını qurtarmaq üçün şəfaət izni verməyəcəyini iddia edir, bəziləri isə Allah izin verməsə belə, bəzilərinin şəfaətinin keçici olacağına inanır.\nBax, bütün bu ifratlar və təfritlər şeytanın insanların hansı tərəfə meyl etdiyini yaxşı bildiyindən sonra tabeliyindəki əsgərləri ilə insanın o yönünə yönəlib onu doğru yoldan, ədalət, istiqamət və haqqdan uzaqlaşdırması nəticəsində meydana gəlir. Biz burada bu ifrat və təfritlərin bəzilərinə beləcə işarə etmək istədik. Yoxsa bunların hamısını zikr etmək istəsək, söz çox uzanar. Bax, ibrət alan varsa, bu qədəri ilə kifayətlənirik


Azər Məmmədovdan, Bakı, Azərbaycan\nMən 2016-cı il aprel döyüşlərinin iştirakçısı olmuşam və döyüşlərin birində ağır yaralanmışam. Uzun müddət müalicə almağıma baxmayaraq, ciddi nəticəsi olmurdu. Mən yalnız əlil arabası ilə hərəkət edə bilirdim. Sağalmaq ümidi ilə yaşasam da, həyata marağımı itirmişdim.\nHörmətli Mehriban xanım, son ümid yeri kimi Sizə müraciət etmək qərarına gəldim. Çox sağ olun ki, müraciətim diqqətsiz qalmadı. Sizin qayğınız, böyük dəstəyiniz sayəsində mən yenidən müalicələrə başladım. Yeddi aylıq müalicə və reabilitasiyadan sonra sağlamlığımda irəliləyişlər müşahidə olundu. Artıq əsadan istifadə etməklə gəzə bilirəm. Lakin mənim üçün ən sevindirici hal bu müddətdə övladımın dünyaya gəlməsi oldu.\nHörmətli Mehriban xanım, Sizin Qarabağ müharibəsi döyüşçülərinə verdiyiniz qiymət, göstərdiyiniz qayğı danılmazdır. Siz neçə-neçə ailəyə kömək əlinizi uzatmısınız, onlara sevinc bəxş etmisiniz. Həmin ailələrdən biri də mənim ailəmdir. Sizin sayənizdə ailəmlə birlikdə yeni mənzildə yaşayıram. Buna görə də Sizə dərin minnətdarlığımı bildirirəm. Çox sağ olun ki, varsınız! Çox sağ olun ki, diqqətinizi bizdən əsirgəmirsiniz!\nTutduğunuz bu şərəfli yolda cənab Prezidentimizə və Sizə uzun ömür və tükənməz qüvvə arzu edirəm.\nMəmmədov Azər, baş leytenant.


Çay paylayan, hinduşka satan, pambıq yığan gələcək - Komanda.az\nLənkəranda əzəmətli bir “Çay evi” var. İndi ölkəni müxtəlif adlarda çay evləri bürüsə də, sovet dövründən qalma bu çay evinin öz tarixi, hər bir lənkəranlının bura ilə bağlı mütləq özəl bir xatirəsi var. Hərçənd, şəhərə xüsusi gözəllik verən binanın ətrafını elə dairəvi formada satıblar ki, binanın memarını tapıb onun qarşısında buraxsan, ideyasını verdiyi “Çay evi”ni tapa bilməz. Son cümləni elə yazdığım formada da iki il əvvəl Lənkəran İcra Hakimiyyətinin memarına demişdim.\nDostlarla imkan düşən kimi demək olar, hər gün oranın mükəmməl çayından içirik. Lənkərana qonaq gələnlər bilir ki, bizdə əsl çay içilən məkanda çayı çaynikdə yox, stəkanla verirlər. Bir neçə gün öncə qarşıma stəkan qoyan gəncin yeni olduğunu anladım. Bizdə təcrübəli çayxana işçiləri olub ki, 10 stəkanı əlində tutub hərəkət edib. Masamızın üzərinə uzanan əlin əsməsi təcrübəsiz biri olduğunu dərhal büruzə verdi. Başımı qaldırdım və ikimiz də göz-gözə gəldik. Mən onun gözlərinin içərisindən bir neçə il əvvələ boylana bildim. “Xəzər Lənkəran” akademiyasının istedadlı futbolçularından olan Əli. 2016-cı ildə əsas komanda fəaliyyətini dayandırsa da, ötən il də daxil olmaqla işini davam etdirən akademiyadan çıxan onlarla istedadlı uşaq ölkənin müxtəlif klublarına transfer olunub. Amma gedənlərin də əksəri bir ay sonra geri dönüb. Paytaxtda bu istedadlı uşaqların çoxuna transfer olduqları klublar deyir ki “sənə 200, maksimum 300 manat pul verəciyik. Qalmaq və yemək problemini özün həll etməlisən”. Nəticədə, Əli kimi uşaqlar geri dönür və çay evlərində çay paylayır, yaxud elə həmin gün nə hikmətdirsə, qəribə və həm də acı təsadüfsə, mətbuatdan oxuduğum “Kəpəz”in yeniyetmə qapıçısı kimi restoranda ofisant işləyir.\nBakıda məskunlaşan klubların bir çoxunun on illərdir, yeni “doğulanların” da bir neçə ildir adı var, amma baza tipli akademiyası yoxdur. Lippertə, Foqtsdan üzü bəri bir neçə xarici mütəxəssisə ölkənin büdcəsindən ayrılan pulları yarı bölməklə paylayan AFFA rəhbərliyi isə öz ölkəsinin yeniyetmələrinə sahib çıxmır. Uşaqlar bölgələrdə məhv olub gedir. Məni tanıyanlar futbol savadıma inanırsa, deyim ki, Azərbaycanda ikinci Vəli Qasımov tipli, onun oyun üslubunda ikinci bir hücumçu yetişmişdi. “Xəzər Lənkəran”ın U-17 komandasının baş məşqçisi, ilk milli çempionatımızda “Xəzər”in “sükanı arxasında” olan Ağadadaş Həmidov həmin uşağı Biləsuvarda dostlarının sayəsində kəşf etmişdi. Topla irəliləyəndə sinəsini Vəli kimi qabağa verib elə gözəl manevrlər edirdi ki… Ötən il belə idi. İndi hardadır, nə edir, bilmirəm. Bəlkə, pambıq yığır, bəlkə, Astara-Bakı trassında hinduşka satır.\nAğzımız isti yerdədir. O qədər isti ki, hələlik avrokuboklarda rəqibləri təhlil edirik, dəyərləndiririk. Bu ölkənin gələcəyi isə çay paylayır, hinduşka satır, pambıq yığır. Bölgələrdə onlarla Əli kimi uşaqlar elə məhəlləsində, orta məktəbin yarısatılmış idman meydançalarında məhv olub gedir. AFFA rəhbərliyini “son beş ildə bölgələrdə niyə futbolu öldürdüz” sualı, ən vacib problemi ilə üz-üzə qoya bilmədik. Bacarmadıq…\nBir azdan ənənəvi sualınızı yağlayın, pas atmaya qoymayın ki, lazım olacaq: “Bakının istisindən qorxmursuz?” Başqa ölkələrin qabağına çıxanda bizə ancaq isti, çaxan ildırım, sönən projektor işığı kömək ola bilər. AFFA rəhbərliyi itirilən on illər ərzində pulları öz ciblərinə, xaricilərin ciblərinə dürtüb, bir az da göyə sovurub, bizi təbiət hadislərinin ümidinə qoyub.\nTagsaffaBernhard LippertBerti FoqtsHüseyn CəbrayıloğluXəzər Lənkəran\nKiyev “Dinamo”su pley-offda – ÇL\n09/30/2020 | 00:51